title: Abstrakti ekspressionismi

text: Näissä 1950-luvulla järjestetyissä taidenäyttelyissä abstrakti ekspressionismi esiintyi usein pääosissa. Nelson A. Rockefeller, joka toimi MoMA:n johtokunnan puheenjohtajana, kutsui abstraktia ekspressionismia ”Vapaan yritteliäisyyden maalaustaiteeksi”. Vaikka monet amerikkalaiset eivät silloin ymmärtäneet taidesuuntauksen merkitystä, valtion kulttuuriviennin strategiana oli haastaa konservatiivinen sosialistinen realismi, joka oli ainoa virallisesti hyväksytty taiteen suuntaus sosialistisissa maissa. Abstraktin ekspressionismin puolestapuhujat, muun muassa vasemmistotaustainen, (trotskilainen) Clement Greenberg ja Harold Rosenberg korostivat taiteen vapautta politiikasta ja sitoutumisesta yhteiskuntaan. Suuntausta alettiin käyttämään vastaiskuna puoluekantaiselle ja stalinistiselle sosialististen maiden kulttuurielämälle. Kylmän sodan viralliset amerikkalaiset ideologit halusivat, että abstrakti ekspressionismi edustaisi vapaata ajattelua, vapaita talousmarkkinoita, vapaata maailmaa. Amerikkalaiset halusivat myös saavuttaa vahvan aseman Euroopan taidemarkkinoilla.


title: Abstrakti ekspressionismi

text: Abstraktin ekspressionismin ideat levisivät eri puolille maailmaa. Ajallisesti rinnakkaisena ja paljolti samanlaisena ilmiönä voi pitää informalismia Euroopassa ja Kanadassa. Yhdysvalloissa abstraktin ekspressionismin arvostukseen liittyy isänmaallisia arvoja, koska se oli ensimmäinen amerikkalainen, Yhdysvalloissa syntynyt huomattava taidesuuntaus, jonka myötä Yhdysvaltain taide irtautui Euroopan kulttuurin pitkään jatkuneesta hegemonia-asemasta.


title: Abstrakti ekspressionismi

text: Toisen maailmansodan jälkeisenä aikana taiteiden väliset rajat olivat korkeita. Aikakaudesta puhutaan niin sanottuna korkean modernismin ("high-modern") aikana. Taiteiden rajat alkoivat vähitellen madaltua 1960-luvulla, kun pop-taiteen eri suuntaukset, sekä käsitetaide, minimalismi ja ympäristötaide alkoivat saada sijaa.


title: Abstrakti ekspressionismi

text: Pop-taiteen synty 1950-luvun lopulla, sekä 1960-luvulla Yhdysvalloissa ja Euroopassa yleistynyt hyperrealismi olivat vastasuuntauksia, jotka halusivat esittää kouriintuntuvampaa ja havainnollisempaa ilmaisua kuin abstrakti ekspressionismi. Suuntaus on kuitenkin vaikuttanut aina 2000-luvun alkuun asti joko erilaisina ekspressionistisina, abstrakteina tai subjektiivisina maalaustaiteen muunnelmina.


title: Ylikiimingin kirkko

text: Ylikiimingin kirkko on puinen erivartinen ristikirkko, joka valmistui todennäköisesti vuonna 1786. Sen on suunnitellut pietarsaarelainen rakennusmestari Jacob Rijf. Kirkossa on 550 istumapaikkaa. Kirkko kuuluu Museoviraston valtakunnallisesti merkittävien rakennettujen kulttuuriympäristöjen luetteloon.


title: Ylikiimingin kirkko

text: Kirkon varsinaisista rakentamisvaiheista on erittäin niukkoja ja vaillinaisia tietoja. Työ toteutettiin nähtävästi kappeliseurakuntalaisten omin voimin, ja valtaosa kustannuksista maksettiin paikkakunnalta kerätyistä varoista. Tukholman yli-intendentinviraston laatima ja kuninkaan vahvistama sekä sen jälkeen maaherran välityksellä keväällä 1785 noudatettavaksi lähetetty piirustus tai sen konsepti ei ole säilynyt. Lääninrovasti C. H. Ståhle tarkasti kirkon vuonna 1788, ja tarkastuksessa todettiin että kirkko voitaisiin vihkiä käyttöön seuraavana kesänä. Vasta vuonna 1800 päivätyistä asiakirjoista on löydettävissä rakennusmestarina toimineen Jacob Rijifin nimi. Kirkon vieressä on hautausmaa ja sen laidalla ilmeisesti 1700-luvun puolivälissä rakennetun kellotapulin pohjakerros, jota on käytetty ruumishuoneena. Sankarihautausmaan muistomerkin, joka paljastettiin 1967, suunnitteli Oskari Jauhiainen. Kirkon lähettyvillä on myös kahden Suomen sisällissodassa huhtikuussa 1918 kaatuneen ja yhden kadonneen henkilön muistokivi.


title: Ylikiimingin kirkko

text: Kirkon ristiinnaulittua Kristusta kuvaavan alttaritaulun on maalannut Gustav Holmqvist vuonna 1839. Sen oikealla puolella on Jeesuslasta pitelevää Neitsyt Mariaa esittävä kuva, ja vasemmalla puolella Kristuksen taivaaseenastumista esittävä kuva. Kaksi viimeksi mainittua peitettiin kirkon korjaustöiden yhteydessä 1897. Vuonna 1986 kirkon 200-vuotisjuhlissa paljastettiin samanaiheiset, opettaja Reijo Nissilän maalaamat alttaritaulut.


title: Ylikiimingin kirkko

text: Kirkon ensimmäiset urut olivat kaksiääniset urut, jotka hankittiin Oulun lukkarinkoulusta vuonna 1890. Vuonna 1944 kirkkoon hankittiin 21-äänikertaiset urut jotka rakensi Kangasalan Urkutehdas. Urut uusittiin seuraavan kerran vuonna 1986, ja myös 21-äänikertaiset urut ovat Urkurakentamo Tuomen valmistamat.


title: Altbier

text: Altbier (käytetään myös lyhyttä muotoa alt) on tumma pintahiivaoluttyyppi, joka on kehitetty Saksassa Düsseldorfissa ja Reininmaan alueella. Olut on tavallisesti väriltään kuparin- tai tummanruskeaa.


title: Altbier

text: Nimi altbier, joka kirjaimellisesti tarkoittaa "vanhaa olutta", viittaa vanhaan oluenpanotapaan (pintahiivan ja tumman maltaan käyttö). 1950-luvulle asti tyyliä kutsuttiin Düsseldorfin mukaan myös "düsseliksi". Koska altbier ei ole suojattu nimi EU:ssa, sitä voidaan myös valmistaa Düsseldorfin ulkopuolella. Esimerkiksi alankomaalainen Bierbrouwerij De Leeuw on valmistanut Venloosch Alt -altbieriä vuodesta 1983.


title: Altbier

text: Tunnettuja altbier-tyylin oluita ovat muun muassa Frankenheim Alt, Uerige Sticke, Feldschlösschen Duckstein ja Diebels Alt.


title: (I Can’t Get No) Satisfaction

text: (I Can’t Get No) Satisfaction on yksi The Rolling Stonesin tunnetuimmista hiteistä, joka julkaistiin singlenä sekä yhtyeen neljännen albumin "Out of Our Heads" Yhdysvaltain-painoksella vuonna 1965. Kappaleen kirjoittivat yhteistyössä Mick Jagger ja Keith Richards. Kappaleen teksti kertoo henkisestä tyytymättömyydestä, ei seksuaalisesta vastaavasta tai masturboinnista toisin kuin usein luullaan.


title: (I Can’t Get No) Satisfaction

text: Kappale nousi listaykköseksi sekä Britanniassa että Yhdysvalloissa. Vuoden 1966 puoliväliin mennessä singleä oli myyty 4,5 miljoonaa kappaletta. ”Satisfaction” ilmestyi Yhdysvalloissa toukokuussa 1965, mutta Britanniassa vasta elokuussa, koska levy-yhtiö Decca Records pelkäsi singlen heikentävän "Got Live If You Want It!" -EP:n myyntiä.


title: (I Can’t Get No) Satisfaction

text: Kitaristi Keith Richards keksi kappaleen kuuluisan riffin Yhdysvaltain-kiertueella herättyään keskellä yötä hotellihuoneessaan. Richards tarttui Gibson Firebirdiinsä, ja nauhoitti inspiraationsa jatkaen sitten uniaan. Aamulla hän ei enää muistanut asiaa, ja kasetti oli lähellä joutua pesukoneeseen, mutta lopulta Richards muisti äänityksen juuri kun hän oli ryhtymässä nauhoittamaan sen päälle muuta.


title: (I Can’t Get No) Satisfaction

text: Richards ja solisti Mick Jagger kuitenkin aluksi inhosivat kappaletta, ja olisivat halunneet siihen puhallinsektion. Myöskään Brian Jones ei pitänyt kappaleesta, koska se ei edustanut yhtyeelle ominaista rhythm and blues -tyyliä, ja Christopher Sandfordin kirjoittaman "Keith Richards – Satisfaction" -kirjan mukaan hänellä oli tapana soittaa konserteissa ”Satisfactionin” aikana "Kippari-Kalle" -tv-sarjan teemaa. Tämä tosin ei johtunut siitä, että Jones ei pitänyt kappaleesta vaan siitä että äänentoiston vaatimattomuuden vuoksi nuoren yleisön huuto ja kiljunta peittivät kaiken alleen ja Jonesin reaktio tilanteeseen oli sisäpiirihuumoria. Manageri ja tuottaja Andrew Loog Oldhamin järjestämässä yhtyeen sisäisessä äänestyksessä seuraavasta singlestä Jones myös äänesti Wattsin ja Wymanin lisäksi ”Satisfactionin” julkaisun puolesta, kun taas Jagger ja Richards äänestivät sitä vastaan.


title: (I Can’t Get No) Satisfaction

text: Kappaleen kitarasoundi syntyi, kun Keith Richards käytti keikkamuusikko Ian Stewartin ehdotuksesta Maestro FZ-1 -fuzzpedaalia. Richards luuli, että kappaleen lopulliseksi versioksi jäänyt levytys olisi vain hahmotelma, josta yhtye myöhemmin äänittäisi paremman version. Decca Records kuitenkin julkaisi kappaleen sellaisenaan yhtyeen ollessa Amerikan-kiertueella.


title: (I Can’t Get No) Satisfaction

text: Rolling Stone -lehti valitsi kappaleen vuonna 2004 maailman kaikkien aikojen toiseksi parhaaksi kappaleeksi listallaan "The 500 Greatest Songs of All Time". Kappale oli sijalla yksi VH1:n teettämällä listalla "The Greatest Rock and Roll Songs of All Time". Arvostuksen syyksi on esitetty suosittu kitarariffi, Charlie Wattsin tehokas rumpukomppi ja Bill Wymanin elastinen bassokitarakuvio.


title: (I Can’t Get No) Satisfaction

text: Cover-versioita kappaleesta löytyy laidasta laitaan aina teinipoppari Britney Spearsin julkaisusta vuodelta 2000 Otis Reddingin soul-versioon (1965). Myös muun muassa Aretha Franklin sekä Jonathan King (salanimellä Bubblerock) ovat levyttäneet kappaleen.


title: Eristiikka

text: Eristiikaksi (, "riitelyn taito"; 'eris' = "kisa", "kamppailu", "riita") kutsutaan dialektiikkaa, jonka harjoittajat eli eristikot pyrkivät löytämään väittelytapoja, joilla voi kumota mitä tahansa. Tällainen väittely- tai kiistelytaito kehittyi antiikin aikana sofistiikasta. Nimitystä 'eristikko' on käytetty alusta asti lähinnä pilkallisessa mielessä, päinvastoin kuin nimitystä 'sofisti', joka muuttui pilkkanimitykseksi vasta myöhemmin.


title: Eristiikka

text: Eristikkojen menetelmiin kuuluivat erilaiset ristiriitojen tai näennäisten ristiriitojen synnyttämisen retoriset menetelmät, kuten "reductio ad absurdum" -tyylinen argumentointi.


title: Axel Springer

text:
Axel Cäsar Springer (2. toukokuuta 1912 Hampuri, Saksa – 22. syyskuuta 1985 Berliini, Saksan liittotasavalta) oli saksalainen toimittaja, kustantaja ja monimiljonääri. Springer on Axel Springer AG -kustantamon perustaja.
Springerin isä oli ollut kustannusalalla. Springerin ura alkoi vuonna 1947, jolloin hän perusti Hampuriin Axel Springer GmbH -kustantamon. Springer kustansi Hamburger Abendblatt -sanomalehteä ja monia TV- ja radiolehtiä. Vuonna 1952 hän aloitti iltapäivälehti "Bildin" kustantamisen. Siitä tuli yksi Saksan suurimpia sanomalehtiä, ja sen vaikutusvalta on ollut suuri sekä Saksan taloudessa että poliittisessa elämässä. Axel Springer on palkittu kahdella kunniatohtorin arvonimellä Israelissa ja yhdellä Yhdysvalloissa.


title: Axel Springer

text: 1960-luvulla Springer suhtautui arvostelevasti vasemmistolaisen opiskelijaliikkeeseen. Bild oli puolueeton, mutta Spinger itse oikeistokonservatiivi ja kuului Saksan CDU:hun. Vasemmisto-opiskelijaliitto osoitti mieltään Springerin mediaimperiumia ja hänen henkilökohtaista vaurastumistaan vastaan.


title: Axel Springer

text: Axel Springer AG on yhä yksi Saksan suurimmista mediayrityksistä.


title: Amuletti

text: Amuletti ( 'suojaesine') on mukana pidettävä esine, jonka uskotaan tuovan hyvää onnea tai suojaavan kantajaansa pahaa, kuten sairauksia, onnettomuuksia ja noituutta, vastaan. Amuletti suojelee passiivisesti, toisin kuin talismaani.


title: Amuletti

text: Jalokivistä, eläinten osista, erilaisista metalleista, väkevän makuisista aineista, kasvien osista ja voimakkaasti haisevista aineista on tehty amuletteja kautta aikojen. Amulettiin liittyy usein myös esineeseen piirretty tai kaiverrettu kuva, tunnus tai teksti. Yksinkertaisimmillaan amuletti on ollut pergamenttiin piirretty tunnuskuva, jota on kannettu kaulassa.


title: Dr. Phil

text:
Dr. Phil on yhdysvaltalainen talk show, jota juontaa psykologi Phil McGraw. Ohjelmassa hän vastaa tavallisten ihmisten kysymyksiin, jotka liittyvät yleensä paino- ja ihmissuhdeongelmiin. Aluksi McGraw isännöi ""Tuesdays with Dr. Phil"" -iltoja amerikkalaisen talk-show-emännän Oprah Winfreyn ohjelmassa, mutta lopulta hänelle päätettiin perustaa oma ohjelma, jota esitettiin ensi kerran 30. marraskuuta 2002. Ohjelma nauhoitetaan Los Angelesissa.
Sarja alkoi Yhdysvalloissa 16. syyskuuta 2002. Ohjelmaa suunnitellaan esittävän 12 tuotantokauden ajan vuoteen 2014 asti. Ohjelman tunnuslauseena on "If it's happening now, we're going to deal with it now." Ohjelmassa on vieraillut myös julkkiksia.


title: Dr. Phil

text: Osa sarjan jaksoista on herättänyt laajaa keskustelua. 2. toukokuuta 2005 sarjassa vierailleet Potterin siskokset kertoivat suunnitelmistaan työskennellä aikuisviihdealalla, minkä toinen siskoksista kielsi. Myöhemmin paljastui, että siskokset olivat jo vuodesta 2002 saakka esiintyneet yhdessä lukemattomissa pornoelokuvissa. 12. joulukuuta 2006 esitetyssä jaksossa Dr Phil joutui häätämään vieraansa kesken haastattelun hänen kerrottuaan Bumfightseista videomateriaalilla, joka oli liian järkyttävä näytettäväksi.


title: Kölsch

text: Kölsch on saksalainen kölniläinen oluttyyppi. Se on kirkkaan keltainen pintahiivaolut. Se on hyvin humaloitu mutta ei kuitenkaan ole yhtä "katkeroinen" kuin normaali saksalainen pilsner.


title: Kölsch

text: Toisin kuin pilsner, kölsch valmistetaan pintahiivamenetelmällä. Se tarkoittaa, että sen käyminen tapahtuu varsin nopeasti 15–20 asteen lämpötilassa; hiivan nouseminen pintaan prosessissa antaa nimen käymistavalle. Pohjahiivaoluet, kuten pilsner, valmistetaan hitaasti kylmemmissä lämpötiloissa.


title: Kölsch

text: Kölsch tarjoillaan tyypillisesti pitkästä sylinterinmuotoisesta 0,2 litran lasista, jota kutsutaan nimellä "Stange" (joskus myös leikkisästi nimellä "Reagenzglas", koeputki).


title: Kölsch

text: Olutta sanotaan pannun Kölnissä vuodesta 874, mutta nimeä kölsch käytettiin ensimmäisen kerran vuonna 1918 kuvaamaan oluttyyppiä, jota Sünnerin panimo oli pannut vuodesta 1906. Tämä olut oli kehitetty samankaltaisesta, sameammasta suodattomasta "wiess"-oluttyypistä (termiä ei saa sekoittaa vehnäolueen eli weissbieriin).


title: Kölsch

text: Kölsch löi itsensä läpi Kölnissä varsinaisesti 1960-luvulla, jolloin se alkoi nousta kaupungissa suosioon. Vuonna 1960 kölschin vuosituotanto oli 500 000 hehtolitraa saavuttaen huippunsa 3,7 miljoonaa hehtolitraa vuonna 1980. Nykyisin kölschiä tuotetaan noin kolme miljoonaa hehtolitraa vuodessa.


title: Kölsch

text: Vuonna 1986 määriteltiin, ettei kölschiä saa valmistaa Kölnin alueen ulkopuolella (lukuun ottamatta muutamia vanhoja panimoita, jotka olivat jo aiemmin panneet kölschiä). Yhdysvalloissa ja Japanissa jotkut pienpanimot kuitenkin markkinoivat oluitaan kölschinä. Jos samantyyppistä olutta pannaan muualla, lähimmin sopiva nimitys oluttyypille on "pale ale", joka on yleisnimi vaaleille pintahiivaoluille.


title: Kölsch

text: Tunnettuja kölsch-merkkejä ovat muun muassa Reissdorf, Gaffel, Früh ja Dom Kölsch.


title: Tarja Omenainen

text: Tarja Omenainen (28. helmikuuta 1965 Lohja) on suomalainen näyttelijä, toimittaja ja poliitikko.


title: Tarja Omenainen

text: Omenainen on koulutukseltaan teatteritaiteen maisteri. Vuosina 1999–2003 hän näytteli saippuasarjassa "Salatut elämät" Hanna Salinia. Hän on näytellyt myös muun muassa televisiosarjoissa "Kuudesti laukeava", "Muuttolinnun aika", "Mestari", "Pimennys", "Hirveä juttu", "Minerva", "Pappia kyydissä", "Ristiaallokossa", "Nitrokabinetti", "Ihana mies" ja "Kylmäverisesti sinun".


title: Tarja Omenainen

text: Vuodesta 2006 lähtien Omenainen on asunut Vihdin Nummelassa ja ollut toimittajana Vihdissä ilmestyvässä Luoteis-Uusimaa-lehdessä. Hän on sittemmin eronnut aviomiehestään, jonka kanssa hänellä on kaksi lasta.


title: Tarja Omenainen

text: Omenainen oli ehdolla vuoden 2015 eduskuntavaaleissa Vihreän liiton ehdokkaana Uudeltamaalta.


title: Uusekspressionismi

text: Uusekspressionismi tuli suosituksi suuntaukseksi 1980-luvun alussa sekä abstraktina että esittävänä, väkevänä maalauksellisuutena. Sen lähtölaukaus oli "The New Spirit in Painting" -näyttely Lontoossa vuonna 1981, jonka jälkeen uusekspressionistinen maalaus yleistyi lähes kaikissa länsimaissa.


title: Uusekspressionismi

text: Saksassa uusekspressionisteja kutsuttiin sanoilla "Die NeueWilde" tai "Wilde Malerei" (villi maalaus) tai "Heftige Malerei" (kiivas maalaus) ja suuntaus oli samanaikainen ja verrattavissa italialaiseen transavantgardeen. Uusekspressionismi nosti (Länsi-)Saksan taiteen maailmankartalle ensimmäisen kerran sitten 1920-luvun. Saksan "villeistä" tunnettuja ovat Anselm Kiefer, Georg Baselitz, Markus Lüpertz, A. R. Penck ja Jörg Immendorff.


title: Faure Gnassingbé

text: Faure Gnassingbé (s. 6. kesäkuuta 1966) on togolainen poliitikko, joka valittiin Togon presidentiksi 4. toukokuuta 2005. Hän oli ollut aiemmin presidenttinä kahdenkymmenen päivän ajan helmikuussa 2005.


title: Faure Gnassingbé

text:
Gnassingbé on voittanut presidentinvaalit myös vuosina 2010 ja 2015. Virallisten tulosten mukaan Gnassingbé sai vuoden 2015 vaaleissa 59% äänistä ja opposition pääehdokas Jean-Pierre Fabre 35% äänistä.
Gnassingbé syntyi Afagnanin kaupungissa 1966. Hänen isänsä Gnassingbé Eyadéma kaappai vallan seuraavana vuonna. Nuori Gnassingbé vietti etuoikeutettua elämää ja opiskeli Pariisissa Sorbonnessa finanssialan tutkinnon. Hän jatkoi opintojaan Yhdysvalloissa George Washingtonin yliopistossa-


title: Faure Gnassingbé

text: Maansa kansalliskokouksen jäseneksi Gnassingbé valittiin vuonna 2003 ja hän pääsi yksityistämiskomission jäseneksi. Ministeriksi hän pääsi vuonna 2003 ja hänen vastuualueeseensa kuuluivat muiden mukana maan postilaitos. Ministerinä hän toimi aina helmikuuhun 2005 asti.


title: Faure Gnassingbé

text: Togon perustuslakia muutettiin vuonna 2002. Presidentin vähimmäisikää alennettiin 45- vuodesta 35-vuoteen. Oppositio esitti arvion, että Gnassigbé Eyadéma valmistelee pojastaan seuraajaansa. Faure Gnassigbé alkoi esiintyä isänsä rinnalla julkisissa tilaisuuksissa vuodesta 2003 alkaen enenevässä määrin.


title: Faure Gnassingbé

text: Gnassigbé Eyadema kuoli yllättäen 5. helmikuuta] 2005. Togon perustuslain mukaan tässä tilanteessa presidenttinä pitäisi toimia maan kansalliskokouksen puhemies. Puhemies Fambaré Ouattara Notchaba oli kuitenkin ulkomailla ja Gnassingbé vannoi prseidentin virkavalan "maan vakauden vuoksi". Togossa arveltiin nyt Notchaban jäävän ulkomaille, sillä muuten presidentin klaani surmaisi hänet. Nyt myös atmeija ilmoitti, että Notchaban on jäätävä syrjään. Kansalliskokous äänesti Gnassingbén presidentiksi. Hän sai 98% äänistä. Opposition edustajia ei kuulunut kansalliskouksen jäsenistöön. Vallansiirto-operaation suunnitteli ranskalainen oikeustieteilijä Charles Debbasa.


title: Faure Gnassingbé

text: Lakia muutettiin myös siltä osin, että uusia presidentinvaaleja ei tarvitsekaan pitää 60 päivän sisällä edellisen presidentin kuolemasta ja Gnassingbé voi jatkaa presidenttinä vuoteen 2008. Nyt asiasta esittivät myös naapurimaat protesteja ja Afrikan Unioni piti tapahtunutta vallanvaihdosta sotilasvallankaappauksena.


title: Faure Gnassingbé

text: Helmikuussa 2005 Gnassingbé ilmoitti, että uudet vaalit järjestetään sittenkin 60 päivän kuluessa, mutta että hän ei eroa virastaan. 21. helmikuuta 2005 Togon kansalliskokous muutti maan perustuslakia jotta Gnassingbén ei tarvitsekaan erota ennen vaaleja. Päätös oli laiton. Helmikuun 26. päivä Togon suurin puolue nimitti Gnassingbén presidenttiehdokkaakseen pian sen jälkeen hän ilmoitti eroavansa virastaa. Kansalliskokous asetti nyt väliaikaisen presidentin Bonfon Abassin hoitamaan virkaa 25. maaliskuuta 2005 asti. Hän on yleisesti pidetty maan armeijan sekä Gnassingbén suvun nukkehallitsijana.


title: Faure Gnassingbé

text: Togon oppositiosta ilmoittautui kaksi vastaehdokasta, insinööri Emmanuel Bob-Akitani ja maan ensimmäisen presidentin poika Gilchrist Olympio. Olympio ei tosin ollut vaalikelpoinen, sillä ei ollut asunut Togossa ennen vaaleja lain vaatimia 12 kuukautta. Olympio oli ollut vapaaehtoisesti maanpaossa, sillä oli pelännyt tulevansa isänsä lailla presidentin suvun murhaamaksi.


title: Faure Gnassingbé

text: Virallisten tietojen mukaan Faure Gnassingbé sai vaaleissa vähän yli 60% äänistä. Ulkopuolista vaalitarkkailua ei sallittu. Togon oppositiopuolueet järjestivät presidentinvaihdoksen johdosta protestimielenosoituksia. Maan turvallisuusviranomaisten arvoidaan surmanneen yli 1000 protestoivaa kansalaista. Benin ja Ghana ovat vastaanottaneet 40 000 togolaista pakolaista.


title: Faure Gnassingbé

text: Togolaiset ovat antaneet presidentilleen nimen "Bébé Gnass". Vuonna 2008 Gnassingbé herätti huomiota ostamalla maan presidentin virka-autoksi Maybach- loistoauton. Auton hinta oli 1 500 000€. Se vastaa 3000 togolaisen vuosittaista minimipalkkaa.


title: François Bozizé

text: François Bozizé Yangouvonda (s. 14. lokakuuta 1946) oli Keski-Afrikan tasavallan presidentti vuosina 2003–2013. Hän johti kapinaa sotilashallitsija André Kolingbaa vastaan 1980-luvulla ja oli ehdolla maan ensimmäisissä presidentinvaaleissa 1993. Bozizé oli asevoimien esikuntapäällikkö 1996–2001. Bozizé kaappasi vallan presidentti Ange-Félix Patassélta 15. maaliskuuta 2003, ja hänet valittiin uudelleen vaaleilla 2005.


title: François Bozizé

text: Bozizé syntyi Mouilassa, Gabonissa. Hän kuuluu Gbaya-kansaan. Hän lähti sotilasuralle ja kohosi prikaatikenraaliksi jo Jean-Bédel Bokassan aikana vuonna 1978. David Dackon syrjäytettyä Ranskan kommandojen tuella Bokassan 1979 hän nimitti Bozizén puolustusministeriksi. André Kolingban syrjäytettyä Dackon syyskuussa 1981 Bozizésta tuli viesti- ja kulttuuriministeri. Hän joutui kuitenkin maapakoon tuettuaan Patassén johtamaa vallankaappausyritystä maaliskuussa 1982.


title: François Bozizé

text: Bozizé pidätettiin Cotonouissa Beninissä heinäkuussa 1989 ja hänet luovutettiin kotimaahansa, jossa häntä kidutettiin, mutta hänet vapautettiin joulukuussa 1991. Vuoden 1993 vaaleissa, joissa Bozizékin oli ehdokkaana, presidentiksi valittiin Ange-Félix Patassé. Patassén tukijana Bozizé auttoi tätä vuosien 1996 ja 1997 kapinoiden tukahduttamisessa ja kohosi asevoimien esikuntapäälliköksi.


title: François Bozizé

text: 28. toukokuuta 2001 Patasséa vastaan tehtiin vallankaappausyritys, jonka hän kukisti Libyan joukkojen ja maassa oleilevien Kongon vapautusliikkeen kapinallisten avulla. Tämän jälkeen Bozizén uskollisuutta alettiin epäillä ja hänet erotettiin asemistaan. Kun Bozizéa yritettiin pidättää syttyi kapina. Hallituksen joukot kukistivat kapinalliset Libyan joukkojen avulla, mutta Bozizé pääsi pakoon Tšadiin. Bozizén joukot jatkoivat vastarintaa ja uhkasivat vallata pääkaupungin lokakuussa 2002, minkä Patassé torjui kongolaisten tuella.


title: François Bozizé

text: 15. maaliskuuta 2003 Bozizén tukijat saivat haltuunsa pääkaupungin Banguin. Patassé oli tuolloin Nigerissa tapaamisessa, eikä voinut palata maahan Bozizén joukkojen hallittua lentokenttää. Hän pakeni ensin Kameruniin ja sitten Togoon.


title: François Bozizé

text: Bozizé kumosi maan perustuslain voimassaolon, mutta uusi samankaltainen hyväksyttiin kansanäänestyksellä 5. joulukuuta 2004. Hän asettui myös ehdolle vuonna 2005 järjestettyihin presidentinvaaleihin, jotka voitti.


title: François Bozizé

text: Bozizé on pitänyt presidentin aseman lisäksi hallussaan puolustusministerin virkaa. Hänen kerrotaan olevan syvästi uskonnollinen helluntailainen.


title: François Bozizé

text: Alkuvuodesta 2010 oppositiopoliitikko Charles Massin vaimo on syyttänyt Bozizéa miehensä katoamisesta ja oletetusta surmaamisesta.


title: François Bozizé

text: Maan itsenäisyyden 50-vuotispäivän kunniaksi Bozozé rehabilitoi entisen keisari Bokassan.


title: François Bozizé

text: Kapinalliset hyökkäsivät 24. maaliskuuta 2013 maan pääkaupunkiin Banguihin ja valtasivat tärkeimmät hallintorakennukset ja presidentinpalatsin. Bozizé pakeni perheineen joen yli Kongon demokraattiseen tasavaltaan, josta hän jatkoi matkaa Kamerunin pääkaupunkiin Yaoundéen. Bozizé sai väliaikaisen turvapaikan Yaoundésta. Bozizé on pyytänyt Beninistä poliittista turvapaikkaa. Uudeksi presidentiksi nousi kapinallisjohtaja Michel Djotodia, ja maata alkoi hallita kapinallisten johtama sotilasjuntta.


title: Talismaani

text: Talismaani ( < 'pyhitys, seremonia' < "telos" 'täydentäminen, valmistaminen') on taikaesine, joka on pyhitetty joko tuomaan onnea tai suojelemaan pahalta. Talismaani eroaa amuletista niin, että se on valmistettu tarkoin määritettyä tehtävää varten ja jotain rituaalia noudattaen. Talismaanin katsotaan toimivan aktiivisesti ja amuletin passiivisesti.


title: Talismaani

text: Varsinainen talismaani käsittää kirjaimia, numeroita ja muita symboleja, jotka on kirjoitettu, maalattu tai kaiverrettu eri materiaaleihin kuten paperi, pergamentti, nahka, savi, kivi ja metalli. Amuletista voidaan tehdä talismaani pyhittämällä se tiettyyn tehtävään.


title: Talismaani

text: Usein musteen tai maalin väri ja koostumus riippuu talismaanin käyttötarkoituksesta.


title: Talismaani

text: Talismaanin valmistaminen pitkän kaavan mukaan vaatii useita vaiheita:Useissa kulttuureissa katsotaan, että jokainen vaihe pitää suorittaa oikeaan aikaan.


title: Talismaani

text: Yksinkertaisempi tapa vihkiä talismaani on kohdistaa siihen ihmisen energia ilman rituaaleja, yleisimmin käsien välissä pitämällä ja keskittymällä toivottuun asiaan.


title: Talismaani

text: Talismaania voi kutsua kirjoitetuksi rukoukseksi. Talismaaneja käytetään toteuttamaan kaikkia ihmisen toiveita. Käyttökohteet voi jakaa eri luokkiin:


title: Talismaani

text: Halujen toteuttaminen: vaurauden kartuttaminen, kadotetun omaisuuden takaisin saaminen, suojelijan hankkiminen, tiedon hankkiminen, ihmisiin vaikuttaminen, ystävyyden luominen tai tuhoaminen, toisen henkilön rakkauden voittaminen jne.


title: Talismaani

text: Pahan torjuminen: uhkaavien voimien, pahojen henkien tai muiden ihmisten lähettämien kirousten estäminen.


title: Talismaani

text: Terveys: sairauksien torjuminen tai sairauden hoitaminen.


title: Talismaani

text: Talismaania käytetään eri tavoin käyttötarkoituksesta riippuen. Se voidaan polttaa ja näin lähettää näkymättömään maailmaan, henkien tai jumalien luo. Taloja ja paikkoja suojelevat talismaanit kiinnitetään seiniin, oven- ja ikkunanpieliin, pylväisiin tai muihin keskeisiin rakenteisiin. Ihmistä suojelevaa talismaania pidetään mukana. Terveydenhoitoon käytettävää talismaania voidaan käyttää eri tavoin. Sillä voidaan hangata sairasta kohtaa, se voidaan laittaa kylpyveteen tai se nautitaan sisäisesti, joko poltettuna tuhkana tai sitä pidetään vedessä, joka sitten juodaan. Talismaania voidaan käyttää myös kunnioituksen tai palvonnan välineenä.


title: Talismaani

text: Rituaalipuhdistuksessa ihmisen symbolinen saastaisuus voidaan siirtää talismaaniin, joka sen jälkeen hävitetään.


title: Talismaani

text: Talismaaneissa käytettävät symbolit esittävät yleensä luonnonvoimia tai uskontoon ja uskomuksiin liittyviä käsitteitä.


title: Talismaani

text: Käsitteelliset symbolit ovat sekä uskontojen symboleja (kristinuskon risti, kuunsirppi, kuusisakarainen tähti) että muita ihmisen merkityksellisiksi kokemia kuvia (silmä, käsi, kolmio, ympyrä, hakaristi, ankh).


title: Talismaani

text: Kirjainsymbolit voivat olla jumalan tai pyhimyksen nimiä (Allahin 99 nimeä, kristittyjen pyhimysten nimet), katkelmia pyhistä kirjoituksista, taika-aakkosilla (eenokkilainen, enkeliaakkoset) kirjoitettuja loitsuja tai tarkoitukseen sopivan sanan kirjoittaminen.


title: Talismaani

text: Numeroita voidaan kirjoittaa eri muodostelmiin ja sarjoihin.


title: Talismaani

text: Juutalais-arabialais-kristilliselle perinteelle on keskeistä astrologinen ja kabbalistinen symboliikka. Yleisimmin käytetyt symbolit ovat taikaneliöt, sinetit, heprealaisten kirjoitusmerkkien pohjalta luodut symbolit; planeettojen symbolit, planeetan enkelien merkit ja planeettaan liitettyjen henkien, demonien ym. merkit.


title: Talismaani

text: Kiinalaiset kirjoitetut talismaanit (符 pinyin: fú) on yleensä tarkoitettu pitämään kurissa vahingollisia henkiä, suojelemaan sairauksilta tai kutsumaan onnea.


title: Jämsän Kiekko-Sudet

text: Jämsän Kiekko-Sudet oli jämsäläinen vuodesta 1987 vuoteen 2011 toiminut jääkiekkoseura. Seuran edeltäjä oli Jämsän Pallo (JämPa), joka toimi myös monessa muussa lajissa. Parhaimmillaan Kiekko-Sudet pelasi entisessä II-divisioonassa, joka vastaa nykyään Suomi-sarjaa, Suomen kolmanneksi korkeimmalla tasolla.


title: Jämsän Kiekko-Sudet

text: Kiekko-Susien junioritoiminta oli aktiivista koko seuran historian ajan. Kiekko-Susien juniorijoukkue oli Jokilaakson Lätkä-Sudet. Se syntyi Kiekko-Susien, Lätkä ST:n (Jämsänkoski) ja Lätkä Teamin (Längelmäki) junioreiden yhdistyessä. Syynä yhdistymiselle oli pelaajapula.


title: Jämsän Kiekko-Sudet

text: Kiekko-Sudet pelasi kotiottelunsa Jämsän jäähallissa, urheilupuisto Paunussa.


title: Berliner Weiße

text: Berliner Weiße (Berliner Weisse) on erityinen vehnäoluttyyppi, jota valmistetaan ainoastaan Berliinin alueella Saksassa.


title: Berliner Weiße

text: Berliner Weiße on maultaan hapan, matala-alkoholinen (tyypillisesti noin 2,8 %, kantavierre on noin 7-8 %) pintahiivaolut. Happaman maun takia siihen sekoitetaan usein vadelma- ("Himbeere") tai tuoksumatarasiirappia ("Waldmeister"), jolloin sitä kutsutaan Saksassa nimellä "Weiße mit Schuss". Tätä juomasekoitusta nautitaan Berliinissä erityisesti kesäisin laajasta maljamaisesta lasista pillillä juoden. "Weiße mit Strippe" on versio, jossa weisseen on sekoitettu Kümmel- tai Korn-schnappsia.


title: Art Ross Trophy

text: Art Ross Trophy on palkinto, jonka NHL myöntää kauden päätteeksi pelaajalle, joka teki NHL:n runkosarjassa eniten tehopisteitä. Palkintoa on jaettu kaudesta 1947–1948 lähtien.


title: Art Ross Trophy

text: Palkinto on nimetty Arthur Howie ”Art” Rossin mukaan. Hän oli jääkiekkoilija, tuomari, valmentaja ja manageri. Ross pelasi 14 vuotta puolustajana ja voitti kaksi Stanley Cupia. Peliuransa jälkeen hänestä tuli tuomari ja lopulta Boston Bruinsin valmentaja, kun joukkue liittyi NHL:ään. Ross valmensi Bostonin kahteen Stanley Cup -mestaruuteen. Eniten Art Ross Trophy -voittoja on Wayne Gretzkyllä (10) sekä Gordie Howella ja Mario Lemieuxilla (6). Gretzkyn vuoden 1986 pistemäärä 215 on voimassa oleva NHL-ennätys.


title: Art Ross Trophy

text: Jaromir Jagr on eniten Art Ross Trophy -voittoja saavuttanut ei-kanadalainen pelaaja, jonka lisäksi hän on ensimmäinen kyseisen palkinnon voittanut eurooppalainen pelaaja.


title: Art Ross Trophy

text: Kahden vuosikymmenen ajan vuodesta 1981 aina vuoteen 2001 palkinnolla oli vain kolme voittajaa; Wayne Gretzky, Mario Lemieux ja Jaromir Jagr, kunnes Jarome Iginla katkaisi kolmen pistekuninkaan valtakauden voittaessa pistepörssin NHL-kaudella 2001–2002.


title: Art Ross Trophy

text: Mikäli pistepörssin kärkitila on jaettu useamman pelaajan kesken, otetaan seuraavaksi huomioon järjestyksessä se, kumpi teki enemmän maaleja (1), kumpi pelasi vähemmän otteluita (2) ja kumpi teki kauden ensimmäisen maalin (3)."Listassa ei ole huomioitu ennen vuotta 1948 saavutettuja pistepörssivoittoja"


title: Zucchetto

text: Zucchetto (monikossa "zucchetti", italiaa: pieni kurpitsa) tai pileolus on katolisen kirkon latinalaisen papiston sekä eräiden anglikaanisten kirkkojen papiston käyttämä pieni kalotti.


title: Zucchetto

text: Alun perin zucchetto otettiin käyttöön pappien tonsuroitujen päälakien suojaamiseksi kylmältä, ja on jäänyt osaksi pappien perinteistä asua kirkkojen lämmettyä ja hiusmuodin muututtuakin. Se koostuu kahdeksasta yhteen ommellusta osasta, ja huipulla on pieni antenni. Päähineen nimi saattaa juontaa juurensa kurpitsan kannallista yläosaa muistuttavasta ulkonäöstään tai siitä, että se antenneineen saa kantajan pään muistuttamaan kurpitsaa. Vain piispat, paavi ja kardinaalit saavat käyttää zucchettoa messun aikanakin.


title: Zucchetto

text: Zucchettoa saavat käyttää kaikki latinalaisen riituksen papeiksi vihityt katolisen kirkon jäsenet. Sen väri kertoo kantajan arvon: paavin zucchetto on valkoinen, kardinaalien punainen ja piispojen violetti. Papit ja diakonit voivat käyttää mustaa zucchettoa. Musta zucchetto punaisella antennilla oli aiemmin monsignorin merkki, mutta nykyään käytäntö on harvinainen.


title: Zucchetto

text: Paavi Johannes Paavali II:lla oli tapana antaa vierailijalle käyttämänsä zucchetto, jos hänelle tuotiin lahjaksi uusi. Monet muutkin paavit ovat noudattaneet käytäntöä. Paavin luona vierailijan onkin hyvä selvittää tapa etukäteen ja ottaa selville, että uusi zucchetto on paavin päähän sopiva ja muillakin tavoin sovelias.


title: Zucchetto

text: Zucchettoa käyttävät toisinaan myös anglikaanit, esimerkiksi eteläafrikkalainen arkkipiispa Desmond Tutu.


title: Adria Airways

text: Adria Airways on Slovenian kansallinen lentoyhtiö, joka on perustettu vuonna 1961. Lentoyhtiön solmukohtana toimii Jože Pučnikin kansainvälinen lentoasema Ljubljanassa, josta yhtiö liikennöi 23 kohteeseen 13 koneen laivastollaan. Adria Airwaysin kanta-asiakasohjelmana on Miles & More, joka on Lufthansan alun perin perustama kanta-asiakasohjelma.


title: Adria Airways

text: Adria Airways liittyi vuonna 2004 maailman suurimpaan lentoyhtiöallianssiin, Star Allianceen.


title: Adria Airways

text: Adria Airways perustettiin maaliskuussa 1961 Adria Aviopromet -nimisenä. Elokuussa yhtiö osti kaksi käytettyä Douglas DC-6B -konetta ja lensi ensimmäisen kaupallisen lennon KLM:n miehistöllä. Samaan aikaan JAT ja ilmavoimat kouluttivat ensimmäisiä lentäjiä ja tekniikkoja Adria Avioprometille. Yhtiö lensi ensimmäisen lentonsa omalla miehistöllään joulukuussa 1961.


title: Adria Airways

text: Vuosien kuluessa Adria Aviopromet aloitti turistilennot Alankomaista, Saksasta, Skandinaviasta ja Yhdistyneestä kuningaskunnasta Adrianmeren rannikkokaupunkeihin. 1964 lentoyhteydet avattiin myös Kanadaan ja Yhdysvaltoihin. Adria Aviopromet lensi myös huomattavan määrän lentoja YK:lle ja Punaiselle Ristille. Jože Pučnikin lentoaseman valmistumisen myötä Adria Aviapromet siirsi solmukohtansa ja kotipaikkansa Zagrebista Ljubljanaan.


title: Adria Airways

text: 1960-luvun lopulla Douglas DC-6B -koneet eivät olleet enää kilpailukykyisiä markkinoilla. Yhtiö joutui vakavaan kriisiin 1967, joka johti konkurssimettelyihin vuoden 1968 alussa. Monien ponnisteluiden jälkeen Adria Aviopromet lopulta kykeni jatkamaan toimintaansa. Joulukuussa 1968 Adria Aviopromet sulautettiin InterExportiin ja yhtiön nimeksi tuli Inex-Adria Aviopromet.


title: Adria Airways

text: 1969 Inex-Adria Aviopromet aloitti laivastonsa uusimisen. Huhtikuussa laivastoon liittyi ensimmäinen suihkumoottorimatkustajakone, kun yhtiö vastaanotti 115-paikkaisen Douglas DC-9-30 -koneen. Uusi Douglas DC-9 -kone paransi yhtiön asemaa turistilentomarkkinoilla. Syyskuussa avattiin ensimmäinen säännöllinen reittilento Ljubljanan ja Belgradin välillä. Liiketoiminta jatkoi kasvuaan. Inex-Adria Aviopromet laajensi toimintaansa hankimalla ja vuokraamalla koneita laivastoonsa. Vuonna 1972 Adria uudisti mannertenväliset lentonsa Yhdysvaltoihin ja Kanadaan. Reiteillä käytettiin Douglas DC-8-55 -koneita. Lennot Amerikan mantereelle lopetettiin kuitenkin jo seuraavana vuonna.


title: Adria Airways

text: Myöhemmin 1970-luvulla Inex-Adria Aviopromet palkittiin markkinoiden täsmällisimpänä tilauslentojen harjoittajana. Suurin kaupallinen menestys saavutettiin Saksan markkinoilla, mutta lentojen määrä kasvoi myös Yhdistyneen kuningaskunnan, Ranskan, Espanjan ja Skandinavian markkinoilla. Yhtiö käytti paljon rahaa sopivan ilmailukoulutuksen järjestämiseen Ljubljanassa ja perusti muun muassa ilmailupainotteisen ammatillisen koulutuskeskuksen. Erityistä huomiota kiinnitettiin turvallisuuskulttuurin kehittämiseen.


title: Adria Airways

text: Adria Airways operoi lentoja 23 kohteeseen Euroopan alueella.


title: Adria Airways

text: Adria Airwaysin laivaston keski-ikä oli lokakuussa 2010 oli 8,2 vuotta.


title: Bill Masterton Memorial Trophy

text: Bill Masterton Memorial Trophy on NHL:n vuosittain jakama palkinto. Tämä myönnetään pelaajalle, joka osoittaa parhaiten sisukkuutta, urheiluhenkeä ja omistautumista jääkiekolle. Täten myöntämiseen voivat vaikuttaa vahvasti niin sanotut kaukalon ulkopuoliset tekijät. Palkinnon saajan valitsevat Professional Hockey Writers' Associationin paikallisosastot äänestyksellä NHL:n runkosarjan lopuksi.


title: Bill Masterton Memorial Trophy

text: Palkinto on nimetty Minnesota North Starsin pelaajan Bill Mastertonin kunniaksi. Masterton edusti urallaan ominaisuuksia, jotka on liitetty palkintoon. Hän kuoli 15. tammikuuta 1968 NHL-ottelussa taklauksen yhteydessä saamiinsa vammoihin.Saku Koivu ja Teemu Selänne ovat ainoat suomalaiset palkinnon voittajat. Koivu sai Bill Masterton Memorial Trophyn kauden 2001–2002 päätteeksi palattuaan nopeasti pelikuntoon sairastuttuaan Non-Hodgkinin lymfoomaan (syöpä) ja Selänne 2005–2006 päätteeksi palattuaan polvivammasta huolimatta takaisin NHL:n parhaiden pelaajien joukkoon tehden 80 runkosarjaottelussa tehopisteet 40 + 50 = 90. Yksikään pelaaja ei ole voittanut palkintoa kahdesti, mutta joukkueittain eniten voittoja on Montréal Canadiensilla ja New York Rangersilla, kummallakin viisi.


title: Implisiittinen persoonallisuusteoria

text: Implisiittinen persoonallisuusteoria on sosiaalipsykologiassa käytetty termi, joka viittaa luonteenpiirteiden niputtamiseen. Teoria kuvaa tilannetta, jossa luodaan yksittäisiin luonteenpiirteisiin perustuvia piilo-oletuksia muista ihmisistä.


title: Implisiittinen persoonallisuusteoria

text: Implisiittinen persoonallisuusteoria on henkilökohtainen: jokainen määrittelee itse, mitkä piirteet esiintyvät yhdessä, mitkä ovat toistensa vastakohtia ja mitkä toisistaan riippumattomia. Esimerkiksi jos yksilö pitää puheliaisuutta negatiivisena piirteenä, voi hän pitää puheliasta ihmistä myös itsekkäänä ja töykeänä. Jos puheliaisuutta pidetään positiivisena piirteenä, voidaan siihen liittää esimerkiksi aktiivisuus ja osallistuminen.


title: Implisiittinen persoonallisuusteoria

text: Yksilön tekemät yhdistelmät riippuvat esimerkiksi yksilön omista piirteistä, vallitsevasta kulttuurista ja normeista.


title: Implisiittinen persoonallisuusteoria

text: Implisiittinen persoonallisuusteoria liittyy läheisesti haloefektiin ja stigma-ilmiöön.


title: Kaitaa

text: Kaitaa () on noin 6 000 asukkaan kaupunginosa eteläisessä Espoossa Länsiväylän eteläpuolella. Etelässä se rajautuu Suomenlahteen.


title: Kaitaa

text:
Kaitaa on pääosin pientaloaluetta, mutta Iivisniemen osa-alueella on myös kerrostaloja. Alueella sijaitsee Hannusjärven virkistysalue.
Kaitaan osa-alueet ovat Finnoo, Hannus, Hannusjärvi, Hyljelahti, Iivisniemi ja Kaitamäki.


title: Kaitaa

text: Kaitaa sijaitsee Espoonlahden suuralueen kaakkoisosassa. Se rajoittuu lounaassa Soukkaan, luoteessa Espoonlahteen, pohjoisessa Nöykkiöön, idässä Matinkylään ja etelässä Suomenlahteen. Iivisniemen kerrostalolähiö sijaitsee osapuilleen Kaitaan keskellä. Finnoo eli Suomenoja puolestaan sijaitsee Kaitaan ja Nöykkiön itäosissa; se ei ole virallinen kaupunginosa.


title: Kaitaa

text: Kaitaan edustalla sijaitseva Granholmenin saari kuuluu Soukkaan. Kuusihehtaarinen Ryssjeholmenin saari puolestaan kuuluu Kaitaaseen. Ryssjeholmenin pohjoispuolella sijaitsevan parihehtaarisen Pirisaaren halki kulkee Kaitaan ja Matinkylän raja.


title: Kaitaa

text: Kaitaan kallioperä on suurimmaksi osaksi punertavaa mikrokliinigraniittia, kuten kaikkialla Etelä-Espoossa. Iivisniemen alueella kulkee kapeahko itä–länsisuuntainen amfiboliitti- ja sarvivälkegneissiesiintymä. Maaperältään Kaitaa on muinaista merenpohjaa, jossa merivesi on huuhtonut selänteiden lakialueet paljaiksi kallioiksi ja laaksoihin on muodostunut paikka paikoin paksuja savikerroksia. Iivisniemen lähiö sijaitsee siltti- ja hiekkakerroksen päällä, jonka paksuus on enimmäkseen korkeintaan kolme metriä.


title: Kaitaa

text: Kaitaan luoteisosassa sijaitseva Hannusjärvi on Manner-Espoon ainoa Länsiväylän eteläpuolinen järvi. Matalaa Hannusjärveä ympäröi selänneryhmä, jonka korkeimmat kohdat kohoavat 30–40 metriä merenpinnan yläpuolelle. Kaitamäki, Rullavuori ja Ourivuori muodostavat pienen selännevyöhykkeen Kaitaan eteläosaan. Näiden rinteiden ja Iivisniemen välissä sijaitsee itä–länsisuuntainen kapea Kaitaanlaakso, joka on entistä peltomaata. Kaitaan itäosa eli Finnoo on enimmäkseen laaksoa. Finnoon allas sijaitsee Kaitaan kaakkoisosassa.


title: Kaitaa

text: Kaitaan pienilmastoon vaikuttaa eniten sijainti meren rannalla. Meri vähentää vuodenaikojen ja vuorokaudenaikojen lämpötilavaihteluja ja nostaa ilman suhteellista kosteutta. Kaitaanlaakson puistoalueelle ja Iivisniemen pitkänomaisiin kerrostalorivistöihin muodostuu toisinaan tuulensolia. Laajat avokalliot varastoivat auringosta säteilevää lämpöä, niiden paljaat ja kaltevat etelärinteet saattavat olla jopa paahteisia.


title: Kaitaa

text: Kaitaa-nimen alkuperästä ei ole täyttä varmuutta. Se saattaa palautua talonnimeen Kait, josta nyttemmin jo maatunut merenlahti Kaitviken sai nimensä. Kaitalahti-nimi muodostettiin 1971 Kaitviken-nimestä, mutta sitä lienee käytetty ensimmäisen kerran 1200-luvun tienoilla ja talonnimi Kait puolestaan saattaa palautua suomenkieliseen Kaitalahti-nimeen, joka jäi pois käytöstä pitkäksi aikaa. Muun Uudenmaan rannikon tavoin Kaitaan alue on aikoinaan muuttunut muuttoliikkeen seurauksena suomenkielisestä ruotsinkieliseksi kunnes 1900-luvulla tapahtui jälleen voimakas suomenkielistyminen, niin ikään muuttoliikkeen vaikutuksesta.


title: Kaitaa

text: Lahti oli alkuaan muodoltaan kaita, ja nimi jäi käyttöön vaikka se maankohoamisen seurauksena menettikin kaidan muotonsa. Ennen 1970-lukua myös suomea äidinkielenään puhuvat käyttivät lahdesta Kaitviken-nimeä. Aikakirjoihin ei ole merkitty, muodostiko nimitoimikunta 1970-luvun alussa Kaitalahti-nimen palauttamalla muinaisen nimen vai tehtiinkö se mukailemalla ruotsinkielistä Kaitviken-nimeä.


title: Kaitaa

text: Kaitaa on harvempaan asuttua kuin Suur-Espoonlahti keskimäärin ja huomattavasti harvempaan asuttu kuin itänaapurinsa Matinkylä. Vuodenvaihteessa 2017/2018 Kaitaan väkiluku oli noin 5 900. Väestön painopiste on Iivisniemessä. Länsimetron rakentamisen myötä väestön määrä ja painopisteet muuttuvat olennaisesti. Finnoon osa-alueelle rakennetaan tiivis, urbaani alue tornitaloineen ja myös Iivisniemen rakennuskantaa lisätään. Kaitaan väkiluvun on määrä moninkertaistua.


title: Kaitaa

text: Kaitaan lounaisin kolkka eli Riilahti nivoutuu yhteen Ala-Soukan kanssa: Ala-Soukan ostoskeskus kirjastoineen sijaitsee muutaman minuutin kävelymatkan etäisyydellä Kaitaan lounaisosan omakotitaloista. Hanikka luontopolkuineen sijaitsee välittömästi Riilahden eteläpuolella.


title: Kaitaa

text: Kaitaan alueella toimii kolme oppilaitosta. Iivisniemen koulussa toimivat luokat 1–6 ja Kaitaan koulussa luokat 7–9. Kaitaan lukio antaa ylioppilastutkintoon tähtäävää opetusta. Kaitaan koulussa ja Kaitaan lukiossa osa oppilaspaikoista on varattu kuvataidepainotukseen pyrkiville oppilaille.


title: Kaitaa

text: Kaitaa sijaitsee noin viisitoista kilometriä Helsingin keskustasta länteen ja sen joukkoliikenne perustuu linja-autoihin ja metroon. Tyypillinen matka-aika Iivisniemestä Kamppiin bussilla ja metrolla on noin 30 minuuttia, Finnoonsolmusta matka kestää noin 25 minuuttia.


title: Kaitaa

text: Kaitaan läpi kulkeva Kaitaantie–Hannuksentie on kaupunginosan keskeinen liikenneväylä, jota pitkin kulkee useita bussilinjoja lounaisen Espoon ja Matinkylän väliä. Finnevikin maasillan kautta kulkee eteläisempi yhteys Matinkylään. Kolmas merkittävä väylä on Riilahdentie, joka yhdistää Kaitaantien Soukanväylään. Muut tiet ovat pääosin pieniä pihateitä.


title: Kaitaa

text: Kaitaan kaakkoisosassa sijaitsee Suomenojan pienvenesatama, jossa on noin tuhat venepaikkaa.


title: Kaitaa

text: Kaitaalle on rakenteilla kaksi metroasemaa: Kaitaa ja Finnoo. Ne otettaneen käyttöön 2020-luvun alussa, jolloin Länsimetron jatke valmistunee. Kaitaan läntisimmät osat sijaitsevat puolestaan lähempänä Soukan ja Espoonlahden metroasemia kuin kahta ensinmainittua.


title: Kaitaa

text: Metro mullisti lounaisen Espoon joukkoliikennejärjestelmän. Metrolinjan itäisiin ääripäihin Mellunmäkeen ja Vuosaareen matka Kaitaalta kestää 43 minuuttia. Puolen tunnin raja kulkee arvion mukaan Kalasatamassa, jonne matka-aika on 29 minuuttia. Kaitaan metroasema rakennetaan Kaitaantien ja Iivisniemenkadun risteykseen.


title: Windir

text: Windir (suomeksi ”soturi”) oli black metal -yhtye Sogndalista, Norjasta. Yhtye yhdisteli musiikissaan black metallia, folk-musiikkia ja paikallista mytologiaa. Yhtye perustettiin vuonna 1994, ja sen ensimmäinen albumi "Sóknarldalr" julkaistiin vuonna 1997. Yhtye oli alun perin multi-instrumentalistin ja laulaja Terje ”Valfar” Bakkenin sooloprojekti, mutta laajeni täyteen kokoonpanoon albumin "Arntor" jälkeen.


title: Windir

text: Windir tuotti neljä studioalbumia kymmenvuotisen taipaleensa aikana. Yhtye hajosi Valfarin kuoltua hypotermiaan eksyttyään lumimyrskyssä vuonna 2004.Windir inspiroi useita paikallisia yhtyeitä Sogn og fjordanen alueella, , ja joiden kokoonpanoissa on entisiä Windirin jäseniä. Näitä yhtyeitä ovat Vreid, Cor Scorpii, Mistur, Sigtyr ja Feigd. Niiden musiikista käytetään yhteisesti nimitystä Sognametal.


title: Inno Nazionale

text: Inno Nazionale on San Marinon kansallislaulu. Sen sävelsi sanmarinolainen säveltäjä ja viulisti Federico Consolo. Hymni kohotettiin kansallislauluksi 1894. San Marinon kansallislaululla ei ole sanoja. Siksi sen nimi on yksinkertaisesti vain "Inno Nazionale" (suom. "Kansallishymni").


title: Inno Nazionale

text: Vuoteen 1894 San Marinon kansallislauluna oli Giubilanti d'amore fraterno.


title: Optimi (matematiikka)

text: Optimi tarkoittaa matemaattisessa optimoinnissa optimointitehtävän ratkaisua. Optimi on piste, jossa rajoitusehdot toteutuvat ja optimoitava funktio saa parhaimman arvonsa. Tilanteesta riippuen voidaan etsiä funktion minimiä tai maksimia.


title: Optimi (matematiikka)

text: Optimilla voidaan kuvata esimerkiksi tuotannon suurinta arvoa tai kustannusten pienintä arvoa.


title: Lajinmääritys

text: Lajinmäärityksessä ihminen, tutkija tai luonnonharrastaja, pyrkii havaitsemaan eliöyksilön taksonomiset tuntomerkit, jotta kyseessä olevan yksilön laji voidaan selvittää. Useimmiten tämä tapahtuu eliöyksilön ulkoisia tuntomerkkejä eli fenotyyppiä tarkastelemalla. Lajin tunnistamisessa eli lajinmäärityksessä oleellinen osa-alue on määritettävän eliöyksilön perinnölliset eli perityt rakennepiirteet, kuten lehtien kasvutapa ja muoto, varpaiden määrä tai siipisuonien sijainti (hyönteisillä). Nykyään on pyritty kehittämään myös genotyyppiin perustuvia lajinmäärityksen keinoja. Lähisukuisten eliöiden samanlaiset geenit vaikeuttavat kuitenkin lajin geneettistä määrittämistä. Lähisukuiset lajit ovat toki vaikeita tunnistaa myös fenotyyppiin perustuvassa lajinmäärityksessä.


title: Lajinmääritys

text: Taksonomiset lajituntomerkit eivät siten aina ole helposti havaittavissa, joten usein lajinmäärityksessä käytetään apuna tois'sijaisia lajituntomerkkejä kuten karvoituksen tai höyhenten määrää, väriä ja värin jakautumista, tai käyttäytymispiirteitä kuten eliöyksilön ääntelyä tai liikkumistapaa. Lajinmääritys on sitä varmempi, mitä useampia taksonomisia lajituntomerkkejä yksilössä havaitaan. Taksonomisten lajituntomerkkien avulla pystytään epäselvät lajinmääritykset useimmiten varmistamaan, jos asia koetaan tarpeelliseksi. Harrastajien muistiinpanoissa epävarma lajinmääritys voidaan kirjata esimerkiksi suvun tai jopa heimon tarkkuudella, tieteellisissä artikkeleissa tämän kaltainen epätarkkuus on epäsuotavaa.


title: Martina Hingis

text: Martina Hingis (s. 30. syyskuuta 1980 Košice, Tšekkoslovakia) on sveitsiläinen tennispelaaja. Hän nousi tenniksen maailmanlistan ykkössijalle vuonna 1997. Hän on voittanut urallaan viisi Grand Slam -turnausta kaksinpelissä, kolmesti Australiassa sekä kertaalleen Wimbledonissa ja US Openissa. Hingis on myös voittanut 11 Grand Slam -nelinpelimestaruutta ja vuonna 1998 hän voitti kaikki neljä. Hänellä on useita "historian nuorin" -tyyppisiä ennätyksiä Grand Slameissä. Jatkuvat loukkaantumiset katkaisivat hänen uransa kuitenkin vain 22 vuoden iässä.


title: Martina Hingis

text: 29. marraskuuta 2005 Hingis kuitenkin ilmoitti palaavansa WTA-kiertueelle oltuaan poissa lähes neljä vuotta. Hän palasi voitokkaasti ammattilaiskentille Gold Coastin turnauksessa Australiassa vuoden 2006 alussa. Hingis ilmoitti lopettavansa tennisuransa toistamiseen, kun hän jäi kiinni kokaiinin käytöstä positiivisen näytteen johdosta Wimbledonin turnauksessa syksyllä 2007. Hän sai tapauksesta kahden vuoden kilpailukiellon. Hän teki paluun jälleen vuonna 2013. Tällä kertaa hän kuitenkin keskittyy ainoastaan nelinpeliin.


title: Martina Hingis

text: Hingis on International Tennis Federationin maailmanmestari vuosilta 1997 ja 1999–2000.


title: Martina Hingis

text: Hingisin äiti Melanie Molitorová on tšekkiläinen ja isä Károly Hingis unkarilainen – kummatkin tennispelaajia itsekin (Molitorová ylsi aikoinaan maansa kymmenen parhaan pelaajan joukkoon). He nimesivät tyttärensä Martinaksi (alun perin "Martina Hingisová Molitorová") legendaarisen Martina Navrátilován mukaan. Hingisin vanhemmat erosivat hänen ollessa lapsi. Tämän jälkeen hän muutti äitinsä kanssa joksikin aikaa Määriin ja sieltä Sveitsiin, josta tuli heidän kotinsa.


title: Martina Hingis

text: Martina aloitti tennispallojen lyömisen jo kahden vuoden iässä ja neljän vanhana hän pelasi ensimmäisessä turnauksessaan. Vuonna 1993 Hingisistä tuli kaikkien aikojen nuorin Grand Slamin juniorisarjan voittaja hänen valloittaessaan 12-vuotiaana junioreiden kaksinpelikruunun Roland Garrosissa. Seuraavana vuonna hän puolusti mestaruuttaan menestyksekkäästi ja voitti myös Wimbledonissa. Hingis oli jo tällöin maailman junioriykkönen.


title: Martina Hingis

text: Hingiksen ura ammattilaisareenoilla alkoi kaksi viikkoa hänen 14-vuotissyntymäpäivänsä jälkeen, lokakuussa 1994. Muutaman kuukauden kuluttua tästä hänestä tuli kaikkien aikojen nuorin otteluvoittaja Grand Slamissä voittaessaan Jolene Watanaben ensimmäisellä kierroksella 6–0, 7–6. Lempinimekseen ""Swiss Miss"" saaneesta Hingisistä tuli kiertueella yleisön suosikki hänen miellyttävän pelityylinsä sekä pirteän ja iloisen luonteensa johdosta. FHM-lehti valitsi hänet kahdesti maailman 100 seksikkäimmän naisen listalleen. Pelikentällä nuorella Hingisillä ei ollut lyönneissään kilpasiskojensa voimaa, mutta helposti paikkasi tämän puutteen vahvuuksillaan, joita olivat muun muassa tarkat peruslyönnit, hyvä verkkopeli sekä fiksut lyöntivalinnat.


title: Martina Hingis

text: Vuonna 1996 Martina Hingiksestä tuli kaikkien aikojen nuorin Wimbledon-voittaja hänen voittaessa nelinpelimestaruuden Helena Sukován kanssa 15 vuoden ja 9 kuukauden ikäisenä. Hän otti samana vuonna Filderstadtissa, Saksassa myös uransa ensimmäisen kaksinpeliturnausvoiton ammattilaisena ja selvisi kauden päättäneessä finaaliin, jossa taipui maailman ykköselle Steffi Grafille viiden erän kamppailussa.


title: Martina Hingis

text: Tammikuussa 1997 Hingisistä tuli 1900-luvun nuorin Grand Slam -kaksinpelivoittaja. Hän voitti Australian avoimen mestaruusturnauksen 16 vuoden ja 3 kuukauden ikäisenä, kaataen loppuottelussa Mary Piercen 6–2, 6–2. Maaliskuussa hänestä tuli kaikkien aikojen nuorin maailman ykköseksi sijoitettu pelaaja. Heinäkuussa 1997 Hingiksestä tuli Lottie Dodin (1887) jälkeen nuorin Wimbledonin kaksinpelin voittaja. Sveitsiläinen voitti tuona vuonna myös Yhdysvaltain avoimet – finaalissa kaatui toinen tulevaisuuden tähtipelaaja, Venus Williams. Ainoa Grand Slam jota Hingis ei vuonna 1997 kyennyt valloittamaan, oli Roland Garros jonka loppuottelussa hän joutui taipumaan Kroatian Iva Majolille.


title: Martina Hingis

text: Seuraavana vuonna Hingis voitti kaikki neljä Grand Slam -nelinpelititteliä, parinaan Australiassa Mirjana Lucic ja muissa kolmessa Jana Novotná. Hänestä tuli historian kolmas samaan aikaan kaksin- ja nelinpelissä maailman ykköseksi rankattu naispelaaja. Hingis uusi mestaruutensa Australiassa lyömällä loppuottelussa Espanjan Conchita Martínezin kahdessa erässä. US Openin finaalissa hän kärsi tappion Lindsay Davenportille. Lokakuussa Davenport päätti Hingiksen 80 viikon putken maailman ykkösenä, mutta kauden finaalissa Hingis löi Davenportin.


title: Martina Hingis

text: Hingis aloitti kauden 1999 voittamalla Australian avoimet kolmannen kerran peräkkäin. Ranskan avoimissa hän ylsi loppuotteluun ja oli kolmen pisteen päässä otteluvoitosta Steffi Grafia vastaan, mutta taipui lopulta 6–4, 5–7, 2–6. Hingis pelasi itsensä myös US Openin finaaliin, jossa kuitenkin hävisi Serena Williamsille. Hingis voitti vuonna 1999 seitsemän turnausta ja nousi takaisin maailman ykköseksi. hän hävisi finaalin Davenportille 4–6, 2–6.


title: Martina Hingis

text: Hingiksen kolmen mestaruuden putki katkesi Australiassa hänen kärsiessä tappion Davenportille 1–6, 5–7. Huolimatta siitä, ettei hän voittanut yhtään Grand Slamiä vuonna 2000, yhdeksän kaksinpeliturnausvoittoa (mm. WTA:n mestaruusturnaus) pitivät hänet rankinglistan ykkösenä.


title: Martina Hingis

text: Viidennessä peräkkäisessä Australian avointen finaalissaan Hingis hävisi Jennifer Capriatille 3–6, 4–6. Hingis päätti valmennussuhteensa äitinsä kanssa joksikin aikaa, mutta tuli toisiin aatoksiin ennen Ranskan avoimia. Lokakuussa hän meni leikkauttamaan oikean nilkkansa.


title: Martina Hingis

text: Vuoden 2002 alussa leikkauksesta toipunut Martina Hingis pelasi kuudennen kerran peräkkäin Australian avointen mestaruuskilpailujen loppuottelussa, vastustajanaan jälleen Capriati. Hingis hävisi finaalin vaikka voitti ensimmäisen erän, johti toista jo 4–0 ja sai muutaman ottelupallon. Toukokuussa 2002 hänen vasen nilkkansa oli leikkauksen tarpeessa. Operaation jälkeen Hingiksen ongelmat loukkaantumisten kanssa jatkuivat eikä hän kyennyt tavoittamaan entistä huippukuntoaan. Hänen lääkärinsä antoivat ymmärtää, että Hingis pystyisi pelaamaan ja jotkut epäilivät tappioiden johtuneen loukkaantumisten sijasta pikemminkin ns. voimatennistä pelaavien uusien nimien (Davenport, Williamsin sisarukset, Capriati) esiinmarssista.


title: Martina Hingis

text: 22 vuoden iässä vuonna 2002 Hingis ilmoitti vetäytyvänsä ammattilaistenniksestä. Syynä olivat pitkään jatkuneet nilkkavammat sekä osaksi tästä syystä laskenut itseluottamus. Hän oli voittanut urallaan ammattilaisena 40 kaksinpeli- ja 36 nelinpeliturnausta. Hän oli ollut maailman ykköspelaaja 209 viikkoa.


title: Martina Hingis

text:
Helmikuussa 2005 Hingis yritti paluuta Thaimaan Pattayassa käydyssä turnauksessa, mutta hävisi ensimmäisellä kierroksella Saksan Marlene Weingärtnerille. Tämän jälkeen hän ilmoitti, ettei enää suunnitellut uutta paluuta.
Heinäkuussa Hingis palasi uusin voimin, pelaten kaksin-, nelin- ja sekanelinpelejä World Team Tennis -sarjassa Yhdysvalloissa. 18 voitolla ja vain yhdellä tappiolla hän johdatti New York Sportimesin mestaruuteen ja tuli samalla nimetyksi MVP:ksi (Most Valuable Player – arvokkain pelaaja). Hän kukisti kesällä kaksi sadan parhaan joukkoon rankattua pelaajaa. Näiden lupaavien tulosten myötä ilmaan heitettiin uusia epäilyjä siitä, josko Hingis sittenkin suunnittelisi paluuta WTA-kiertueelle.


title: Martina Hingis

text: Vuoden 2006 alussa Hingis teki paluunsa WTA-kiertueelle Gold Coastin turnauksessa Australiassa. Ensimmäisellä kierroksella hän kukisti Venezuelan Maria Vento-Kabchin, toisella kierroksella Tšekin Klara Koukalovan ja kolmannella Espanjan Nuria Llagostera Vivesin – kaikki maailmanlistan 70 parhaan joukossa. Välierissä väsynyt Hingis taipui maailmanlistan 23:nnelle, Italian Flavia Pennetalle 6–1, 6–7, 2–6. Seuraavalla viikolla hän osallistui Sydneyn turnaukseen, jonka avauskierroksella entinen maailmanlistan ykkönen Justine Henin-Hardenne kukisti hänet 6–3, 6–3.


title: Martina Hingis

text: Vuoden 2006 Australian avoimien avauskierroksella Hingis pelasi hyvin ja kukisti 30:nneksi sijoitetun Vera Zvonarjovan näytöstyyliin 6–1, 6–2.


title: Martina Hingis

text: Syksyllä 2007 Hingis kertoi, että häntä epäillään kokaiinin käytöstä. Hän oli antanut kokaiinia sisältäneen doping-näytteen Wimbledonin tennisturnauksessa. Samalla Hingis kertoi lopettavansa uransa vedoten myös ikäänsä ja terveysongelmiinsa. Hingis ilmoitti aluksi ettei jaksa taistella asiasta, mutta myöhemmin hän palkkasi urheiluoikeuteen erikoistuneen asianajajan Tony Morton-Hooperin avukseen valmistelemaan oikeusjuttua Kansainvälistä tennisliittoa ITF:ää vastaan. Kansainvälinen tennisliitto ITF kertoi, että Hingis menettää Wimbledonissa saavuttamansa pisteet ja runsaan 100 000 euron palkintorahat. Hän sai myös kahden vuoden kilpailukiellon.


title: Martina Hingis

text: Hingis palasi kentille jälleen heinäkuussa 2013, kun hän osallistui Daniela Hantuchován kanssa Kaliforniassa pelattavan WTA-turnauksen nelinpeliin. Heidän tavoitteenaan olivat elo-syyskuussa pelattavat Yhdysvaltain avoimet. Siellä he eivät kuitenkaan menestyneet, vaan hävisivät heti ensimmäisellä kierroksella ykkössijoitetulle parille. Maaliskuussa 2014 Hingis saavutti Sabine Lisickin kanssa turnausvoiton Miamin WTA-turnauksessa. Eastbournessa hän pääsi loppuotteluun Flavia Pennettan parina. Wimbledonissa Hingis pelasi Vera Zvonarjovan kanssa häviten avauskierroksella. Yhdysvaltain avoimissa Hingis ja Pennetta selvittivät tiensä loppuotteluun, jossa he kuitenkin hävisivät venäläisparille.


title: Yhtenäisyyden ja demokratian liitto

text: Yhtenäisyyden ja demokratian liitto ("Coalition for Unity and Democracy", CUD tai CDU) on neljän puolueen liitto Etiopiassa. Sen johtaja on Hailu Shawul. 15. toukokuuta 2005 pidetyissä parlamenttivaaleissa puolueliitto sai 89 paikkaa 527:stä.


title: Yhtenäisyyden ja demokratian liitto

text: Neljä liiton muodostavaa puoluetta ovat Etiopian demokraattinen puolue ("Ethiopian Democratic League"), Etiopian yhtenäisyyspuolue ("All Ethiopian Unity Party"), Medhin-puolue ("United Ethiopian Democratic Party-Medhin Party") ja demokratia- ja oikeudenmukaisuusliike ("Rainbow Ethiopia: Movement for Democracy and Social Justice").


title: Girma Wolde-Giorgis

text: Girma Wolde-Giorgis Lucha (28. joulukuuta 1924 – 15. joulukuuta 2018) oli Etiopian presidentti kahden kauden ajan vuosina 2001–2013. Hänet valittiin presidentiksi 8. lokakuuta 2001 ja uudelleen 9. lokakuuta 2007 alkaen. Etiopian presidenttiys on lähinnä symbolinen virka, jossa on hyvin vähän valtaa. Yksi kausi presidenttinä kestää kuusi vuotta, eikä sama henkilö voi olla presidenttinä kahta kautta pitempään.


title: Girma Wolde-Giorgis

text: Hän palveli armeijassa sekä poliitikkona hallitsija Haile Selassien aikana. Ensin hän palveli parlamentissa, jossa hänet valittiin alahuoneen puhemieheksi. Hallitsijan kukistamisen jälkeen vuonna 1974 hän työskenteli armeijan hallinnossa etenkin Eritreassa paikallisen Punaisen Ristin vastaavana. Sen jälkeen hän työskenteli liike-elämässä, ja palasi parlamenttiin sitoutumattomana edustajana. Tullessaan valituksi presidentiksi hän oli parlamentin puhemies.


title: Iveta Melzer

text: Iveta Melzer (o.s. Benešová, s. 1. helmikuuta 1983 Most, Tšekkoslovakia) on tšekkiläinen tennispelaaja. Hän aloitti tenniksen peluun 7-vuotiaana ja siirtyi ammattilaiseksi vuonna 1998. Hänellä on kaksi turnausvoittoa WTA-kiertueen kaksinpelissä, Acapulcon turnauksesta vuodelta 2004 ja Monacon turnauksesta vuodelta 2010. Nelinpelissä hän on voittanut neljätoista turnausta. Melzer on vasenkätinen ja käyttää rystylyönnissään kahta kättä. Korkeimmillaan Melzer on ollut WTA:n kaksinpelirankingissa sijalla 17 tammikuussa 2011.


title: Iveta Melzer

text: Vuoden 2006 Australian avoimissa Melzer ylsi ensimmäistä kertaa Grand Slam -turnauksen kolmannelle kierrokselle lyömällä viidenneksi sijoitetun Mary Piercen 6-3, 7-5. Myös Ranskan avoimissa 2008 hän pääsi kolmannelle kierrokselle pudotettuaan ensin 15:nneksi sijoitetun Nicole Vaidišován ja sitten Peng Shuain, mutta kolmannella kierroksella hän hävisi Petra Cetkovskálle. Ranskan avoimissa 2009 hän hävisi kolmannella kierroksella Ana Ivanovićille. Australian avoimissa 2011 hän pääsi neljännelle kierrokselle voitettuaan mm. Marija Kirilenkon ja Anastasija Pavljutšenkovan. Neljännellä kierroksella hän hävisi toiseksi sijoitetulle Vera Zvonarjovalle.


title: Iveta Melzer

text: Melzer meni naimisiin miestennispelaaja Jürgen Melzerin kanssa syksyllä 2012 ja otti hänen sukunimen käyttöönsä.


title: Luettelo Suomen partiolippukunnista

text: Tämä on luettelo Suomen partiolippukunnista, joita on yhteensä noin 750.


title: Luettelo Suomen partiolippukunnista

text:
Etelä-Karjalan Partiolaisiin kuuluu 22 lippukuntaa yhdeksältä eri paikkakunnalta.
Finlands Svenska Scouteriin kuuluu 63 lippukuntaa 27 paikkakunnalta.
Järvi-Suomen Partiolaiset ry on vuonna 2007 perustettu Suomen Partiolaiset – Finlands Scouter ry:n piirijärjestö, joka otti 1.1.2008 vastuun partiopiiritoiminnasta Etelä-Savon, Kainuun, Keski-Suomen, Pohjois-Karjalan sekä Pohjois-Savon alueella.
Katso tarkemmin Järvi-Suomen Partiolaisten kotisivut
Pohjanmaan Partiolaiset on perustettu syksyllä 2007 ja on toiminut vuoden 2008 alusta Etelä-Pohjanmaan Partiolaisten, Keski-Pohjanmaan Partiolaisten ja Pohjois-Pohjanmaan Partiopiirin alueella.


title: Luettelo Suomen partiolippukunnista

text: Pielisen Partiolaiset on lieksalainen noin 80 hengen lippukunta. Lippukunta perustettiin vuonna 2004, kun Lieksan vanhat lippukunnat- Pielisen Tytöt ja Pojat (1932-2004), sekä Pielisen Metsäsissit (1954-2004)- yhdistyivät.


title: Luettelo Suomen partiolippukunnista

text: Pielisen Partiolaiset käyttävät kämppinään seurakunnan "Hangasmajaa" (noin 15 km. Lieksan keskustasta) ja Nurmijärven majaa. Kämppiä vuokrataan. Kotisivut:


title: Henrik Renqvist

text: Henrik Renqvist (alk. Heikki Kukkonen, 1. elokuuta 1789 Ilomantsi – 5. marraskuuta 1866) oli suomalainen kirkonmies ja herätysjohtaja, Karjalan rukoilevaisliikkeen perustaja, uskonnollinen kirjailija ja kirjankustantaja. Hän myös suomensi hartauskirjoja ja arkkiveisuja.


title: Henrik Renqvist

text: Renqvist oli syntynyt talonpojan Henrik Kukkosen poikana Ilomantsissa. Köyhyyden vuoksi koulunkäynti myöhästyi, ja sotaisat ajat ja uskonnolliset mietiskelyt sitä vielä hidastivat. Ensin Kuopiossa hän sai vaikutuksia herätysliikkeistä ja taloudellista tukea kirjakauppias Pietari Väänäseltä, sitten Turussa herrnhutilaisuudelta. Uskonnollinen murros kehittyi niin rajuksi, että hän joutui mielenhäiriöön mutta toipui siitä, pääsi ylioppilaaksi 1816 ja seuraavana vuonna papiksi.


title: Henrik Renqvist

text: Liperin laajassa, huonosti hoidetussa seurakunnassa toimiessaan hän osoitti erinomaista intoa, mutta hänen aiheuttamansa hengellinen levottomuus loukkasi esimiehiä, ja seurauksena oli pitkällinen oikeusjuttu, vuoden virkaero ja sakot. Samalla tarkastusmatkan tehnyt Porvoon piispa Johan Molander siirsi hänet 1826 Svartholman vankilalinnoituksen papiksi, mikä käytännössä tarkoitti vankeutta.


title: Henrik Renqvist

text: Vankeusaika merkitsi Renqvistille mahdollisuutta syventää ajatuksiaan. Hän julkaisi ensimmäiset raittiusaiheiset kirjoituksensa. 1835 painettiin Renqvistin tunnetuin teos "Viinan kauhistus" ja samana vuonna hänet määrättiin kappalaiseksi Sortavalaan, missä toimessa pysyi kuolemaansa saakka.


title: Henrik Renqvist

text: Renqvist on myös myöhemmin Kustannusosakeyhtiö Otavaa johtaneen Reenpään suvun kantaisä. Suvun kustannustoiminta alkaa kuitenkin jo Henrik Renqvististä, joka oli 1830–40-luvuilla Suomen suurin suomenkielisen kirjallisuuden julkaisija. Kaikkiaan Renqvist painatti noin 60 kirjaa, joista kymmenkunta alkuperäisinä.


title: Patarouva

text: Patarouva on Pjotr Tšaikovskin kolminäytöksinen ooppera. Sen libreton kirjoitti säveltäjän veli Modest Tšaikovski runoilija Aleksandr Puškinin kirjoittaman lyhyen tarinan pohjalta.


title: Emma Laine

text: Emma Johanna Laine (s. 26. maaliskuuta 1986 Karlstad, Ruotsi) on suomalainen tennispelaaja. Parhaimmillaan hän on sijoittunut WTA-maailmanlistalla kaksinpelissä sijalle 50 elokuussa 2006 ja nelinpelissä sijalle 64 lokakuussa 2006. Grand Slam -turnauksissa hän on selviytynyt neljä kertaa toiselle kierrokselle. WTA-tasolla hän on pelannut kerran kaksinpelin puolivälierissä ja kaksi kertaa nelinpelin välierissä. Hän on voittanut ITF-tasolla 11 kaksinpeliturnausta ja 42 nelinpeliturnausta.


title: Emma Laine

text: Laine on kaikkien aikojen korkeimmalle sijoitettu suomalainen naistennispelaaja. Hän on pelannut Suomen Fed Cup -joukkueessa vuodesta 2001 alkaen. Hän on voittanut eniten otteluita joukkueessa.


title: Emma Laine

text: Vasenkätinen Laine pelaa kahden käden rystyllä. Hän nousee harvoin verkolle ja viihtyy parhaiten kovilla kentillä.


title: Emma Laine

text: Laine aloitti tenniksen pelaamisen viisivuotiaana osallistuttuaan isosiskonsa Essin kanssa Lahden Verkkopalloseuran järjestämään pallokouluun. Tenniksen lisäksi hän harrasti koripalloa.


title: Emma Laine

text: Laine voitti ensimmäisen ulkokenttien Suomen mestaruutensa 14-vuotiaana. Elokuussa 2002 hän sai villin kortin Nordea Nordic Light Openiin Espoossa. Ensimmäisen WTA-ottelunsa hän hävisi Petra Mandulalle. Australian avoimissa 2003 hän selviytyi tyttöjen kaksinpelin välieriin. Keväällä hänet valittiin ITF:n junioritiimiin. Vuoden aikana hän selviytyi tyttöjen kaksinpelissä Wimbledonissa välieriin ja Ranskan avoimissa ja Yhdysvaltain avoimissa 2003 kolmannelle kierrokselle. Elokuussa hän sai taas villin kortin Nordea Nordic Light Openiin, mutta hävisi avausottelunsa Zuzana Ondráškoválle.


title: Emma Laine

text: Vuoden 2004 Laine kierteli ITF-kilpailuja voittaen Tiptonin, Capriolon, Torre del Grecon ja Jerseyn turnaukset. Lokakuussa hän selviytyi karsintojen kautta Luxemburgin WTA-turnaukseen. Avauskierroksella hän voitti Magdalena Maleevan ja samalla ensimmäisen WTA-tason ottelunsa. Toisella kierroksella hän hävisi Dinara Safinalle.


title: Emma Laine

text: Alkuvuodesta 2005 Laine kierteli ITF-turnauksia ja WTA-turnauksien karsintoja ilman kummempaa menestystä. Ranskan avoimissa 2005 hän hävisi niukasti kolmannella karsintakierroksella Clarisa Fernándezille. Elokuussa 2005 hän selviytyi karsintojen kautta Nordea Nordic Light Openin Tukholmassa. Voitettuaan avauskierroksella María Sánchez Lorenzon hän hävisi Catalina Castañolle. Viikkoa myöhemmin hän voitti Helsingin ITF-turnauksen. Yhdysvaltain avoimissa hän selviytyi karsintojen kautta ensimmäiseen Grand Slam -turnaukseensa. Hän voitti avauskierroksella Peng Shuain, mutta hävisi toisella kierroksella Francesca Schiavonelle. Syksyllä hän selviytyi vielä kaksi kertaa WTA-turnauksen toiselle kierrokselle. Vuoden lopulle hän oli nostanut maailmanlistan sijoituksensa sataan.


title: Emma Laine

text: Australian avoimissa 2006 Laine voitti Nuria Llagostera Vivesin, mutta toisella kierroksella entinen maailmanlistan ykkönen Martina Hingis päihitti hänet. Helmikuun alussa Laine selviytyi Pattayan WTA-turnauksen puolivälieriin voitettuaan Zi Yanin ja Mara Santangelon. Puolivälierissä hän hävisi Jelena Kostanić Tošićille. Pacific Life Openissa hän selviytyi neljännelle kierrokselle saatuaan luovutusvoiton Flavia Pennetasta. Neljännellä kierroksella hän hävisi Gisela Dulkolle. Ranskan avoimissa hän voitti Yulia Fedossovan, mutta hävisi toisella kierroksella Venus Williamsille. Wimbledonissa Gisela Dulko tiputti Laineen ensimmäisellä kierroksella. Heinäkuussa hän selviytyi parinsa Hana Šromován kanssa Cincinnatin WTA-turnauksen välieriin. Elokuussa hän saavutti toistaiseksi korkeimman maailmanlistan sijoituksensa noustuaan 50:nneksi. Yhdysvaltain avoimissa hän voitti Meilen Tun, mutta hävisi toisella kierroksella Jelena Dementjevalle. Pekingin WTA-turnauksessa hän selviytyi parinsa María José Martínez Sánchezin kanssa välieriin.


title: Emma Laine

text: Vuonna 2007 Laine ei pystynyt uusimaan edellisen kauden saavutuksiaan. Hän putosi ensimmäisellä kierroksella Australian avoimissa ja Ranskan avoimissa ja jäi karsintoihin Wimbledonissa ja Yhdysvaltain avoimissa. Vuoden aikana hän söi lukuisia antibioottikuureja. Laineen terveys romahti kunnolla vasta syksyllä, jolloin hän joutui pakkolevolle ylikunnon takia.


title: Emma Laine

text: Laine palasi parannuttuaan kilpakentille toukokuussa 2008, mutta vasta syksyllä lääkärit totesivat Laineen sydämen olevan terve. Vuoden ainoaksi valopilkuksi jäi voitto Alexandra Panovasta Nordea Nordic Light Openin avauskierroksella. Tammikuussa 2009 Laine voitti kuudennen ITF-turnauksensa Glasgow'ssa. Huhtikuussa hän joutui taas sairauslomalle, jonka jälkeen hän palasi kilpailemaan heinäkuun lopulla. Elokuussa hän voitti Savitaipaleen ITF-turnauksen. Vuonna 2010 hän pääsi loppuotteluun Helsingin ITF-turnauksessa.


title: Emma Laine

text: Alkuvuodesta 2011 Laine mietti jo uransa lopettamista kuluvaan kauteen, mutta vahvisti loppuvuodesta jatkavansa ainakin vielä ensi vuoden. Vuonna 2011 hän ei edennyt ITF-turnauksissa välieriä pidemmälle. Alkuvuodesta 2012 hänellä todettiin mykoplasma, ja hän meni myös olkapääleikkaukseen.


title: Emma Laine

text: Laine palasi kilpakentille vasta kaksi vuotta myöhemmin, vuonna 2014. Maaliskuussa hän pääsi karsintojen kautta mukaan Egyptin ITF-turnaukseen, jonka hän lopulta voitti. Hän voitti siellä myös nelinpelin. Syksyllä 2015 Laine muutti Hongkongiin, jossa hän saavutti joulukuussa uransa 11:nnen ITF-turnausvoiton kaksinpelissä.


title: Emma Laine

text: Emma Laineen isä Erkki oli jääkiekkoilija, joka voitti muun muassa hopeaa Calgaryn olympialaisista 1988. Laineen isä kiersi usein tyttärensä mukana kilpailuissa. Isän kiekkouran vuoksi Laineen syntymäpaikka on Karlstad. Emma Laineen sisar Essi on entinen tennispelaaja ja äiti Erika SM-tason uimari. Hän kirjoitti ylioppilaaksi Eiran aikuislukiosta syksyllä 2008.


title: Jalkapallon Afrikan-mestaruuskilpailut 2006

text: 25. jalkapallon Afrikan-mestaruuskilpailut käytiin Egyptissä 20. tammikuuta – 10. helmikuuta 2006. Turnauksessa ratkaistiin Afrikan jalkapalloliiton CAF:in mestari. Vuoden 2006 MM-kilpailujen karsintalohkot toimivat myös Afrikan mestaruusturnauksen karsintalohkoina. Vaikka kustakin ryhmästä vain lohkovoittaja selviytyi MM-kilpailuihin, Afrikan-mestaruusturnaukseen selvisi kunkin lohkon kolme parasta. Mikäli isäntämaa Egypti olisi lohkonsa kolmen parhaan joukossa, tuon lohkon neljänneksi sijoittunut selviäisi mestaruusturnaukseen.


text: Finaalissa kohtasivat Egypti ja Norsunluurannikko. Varsinainen peliaika ja jatkoaika päättyivät 0–0. Egypti voitti Afrikan-mestaruuden voitettuaan rangaistuspotkukilpailun 4–2.


text:
5 maalia
4 maalia
3 maalia
2 maalia


text: Ahmed Hassan valittiin turnauksen parhaaksi pelaajaksi.


title: Euphoria (Def Leppardin albumi)

text: Euphoria on brittiläisen rockmusiikkia esittävän Def Leppard -yhtyeen seitsemäs studioalbumi. Se julkaistiin vuonna 1999.


title: Euphoria (Def Leppardin albumi)

text: "Euphoria" merkitsi Def Leppardille paluuta yhtyeen musiikillisesti klassisempaan tyyliin. Yhtyeen edellinen studioalbumi, vuoden 1996 "Slang", oli lähennellyt alternative rockin piirteitä, mutta "Euphorialla" yhtye teki paluun ominaisempaan, menestysalbumeidensa "Pyromanian" ja "Hysterian" tapaiseen musiikkiin. Albumi ylitti ilmestyessään kultalevyrajan sekä Yhdysvalloissa että Kanadassa. Albumilta julkaistiin yhteensä kuusi singleä: ”Promises”, ”Paper Sun”, ”Goodbye”, ”Day After Day” ja ”21st Century Sha La La La Girl” sekä ainoastaan Euroopassa julkaistu ”Promises/Back in Your Face”.


title: Euphoria (Def Leppardin albumi)

text: "Slangin" tapaan albumin tuottajana toimi jälleen Pete Woodroffe. Yhtyeen 1980-luvulla menestykseen nostanut tuottaja Robert John ”Mutt” Lange palasi yhteistyöhön yhtyeen kanssa tällä kertaa säveltäjänä, ja hän osallistui kappaleiden ”Promises”, ”All Night” ja ”It’s Only Love” säveltämiseen. Myös vuoden 1996 Formula 1 -maailmanmestari Damon Hill, yhtyeen basistin Rick Savagen naapuri ja hyvä ystävä, vieraili albumilla soittaen kitarasoolon kappaleeseen ”Demolition Man”.


title: Euphoria (Def Leppardin albumi)

text: "Euphoriaa" myytiin avausviikollaan Yhdysvalloissa yli 98 000 kappaletta ja se nousi Billboardin albumilistalla sijalle 11. Albumin singleistä suurimman listamenestyksen saavutti ”Promises”, joka nousi Billboardin Mainstream Rock -listalla kärkipaikalle.


title: Lockerbie

text: Lockerbie on pieni kaupunki lounaisessa Skotlannissa, Dumfries and Gallowayn alueella, noin 120 kilometrin päässä Glasgow'sta sekä noin 32 kilometrin päässä Englannin ja Skotlannin rajalta. Kaupungin väkiluku oli 4 009 vuonna 2001.


title: Lockerbie

text: Lockerbien julkinen liikennejärjestelmä on hyvin kehittynyt kaupungin kokoon nähden. Kaupunki sijaitsee lähellä A74(M) -moottoritietä, ja siellä on myös rautatieasema. Paikallisesta punaisesta hiekkakivestä rakennettu kaupungintalo on keskustan hallitsevin maamerkki. Kaupungintalon läheisyydessä on toisen maailmansodan pronssinen muistomerkki.


title: Lockerbie

text: Lockerbie on historiansa aikana toiminut sekä lampaiden että karjan kauppapaikkana. Rajan läheisyyden vuoksi karjakauppa oli alueen tärkein elinkeino vuosisatojen ajan. Kaupungissa järjestetään yhä lammashuutokauppoja.


title: Lockerbie

text: Kansainvälisesti Lockerbie muistetaan paikkana, mihin Pan Amin lento 103 syöksyi terroristien pommi-iskun takia 21. joulukuuta 1988. Suomessa tapaus tunnetaan yleisesti nimellä "Lockerbien pommi-isku", mutta Yhdistyneessä kuningaskunnassa tapaus tunnetaan parhaiten nimellä "Lockerbie Disaster ("Lockerbien katastrofi")" tai pelkästään "Lockerbie". Yksitoista Lockerbien asukasta menehtyi koneen kappaleiden syöksyessä kaupunkiin Sherwood Crescentin alueelle. Putoamispaikalle muodostui suurehko kraatteri.


title: Lockerbie

text: Lockerbie Academy on kaupungin julkinen lukio, josta tuli Lockerbien pommi-iskujen pelastustoiminnan päämaja. Akatemia perusti yhdessä newyorkilaisen Syracusen yliopiston kanssa stipendin, joka annetaan kahdelle ansioituneimmalle opiskelijalle. Pommi-iskussa menehtyi kaikkiaan 35 Syracusen yliopiston opiskelijaa. Stipendin saajat viettävät Syracusen yliopistossa stipendin turvin yhden vuoden ennen kuin aloittavat varsinaiset yliopisto-opintonsa. Lockerbien akatemian rehtori Graham Herbert palkittiin marraskuussa 2003 Syracusen yliopiston "Chancellor's Medal" -palkinnolla erinomaisen opettajanuransa ansioista.


title: Lockerbie

text: Akatemiassa Lockerbien pommi-iskun aikana opiskellut Helen Jones menehtyi Lontoon pommi-iskuissa 7. heinäkuuta 2005.


title: Pionit

text: Pionit ("Paeonia") on pionikasvien ("Paeoniaceae") heimon ainoa suku. Lajeja esiintyy luonnonvaraisena Aasiassa, Etelä-Euroopassa ja Pohjois-Amerikan länsiosissa. Useimmat lajit ovat monivuotisia ja ruohovartisia kasveja, pituudeltaan 0,5–1,5 metriä, mutta jotkin lajit ovat puuvartisia, 2–3 metriä korkeaksi kasvavia pensaita. Kukat ovat suuria ja tuoksuvia, väri vaihtelee punaisista valkoisiin ja keltaisiin. Keltaiset lajikkeet ovat hybrideitä, paitsi kiinanpionien Huang Jin Lun -lajike.


title: Pionit

text: Pioneja jalostettiin Kiinassa koristekasvikäyttöön jo useita vuosisatoja sitten.


title: Pionit

text: Pionit ovat monivuotisia ja lyhytjuurakkoisia ruohoja tai pieniä pensaita, jotka sisältävät eteerisiä öljyjä, flavoneja ja oksalaattikiteitä. Lehdet ovat kierteisesti, kerrannaisia, periaatteessa kolmilehdykkäisiä, leveäkantaisia ja korvakkeettomia. Kukinto on varsipäätteinen, yksi- tai muutamakukkainen. Kukat ovat kookkaita, ja niissä on kierteisesti järjestyneitä kehälehtiä, joista verholehtimäisiä 3–7 ja terälehtimäisiä 5–13; verhiö ja teriö eivät ole jyrkästi erotettavissa. Heteitä on paljon, ja ne ovat ryhmittyneet viideksi kimpuksi, jotka jatkavat kehälehtispiraalia. Erillisiä emejä on 2–15, ne ovat vartalottomia ja luotti on laajentunut. Kussakin emissä on tavallisesti paljon siemenaiheita. Hedelmä on tuppilo, ja siinä on verhiö jäljellä. Siemenissä on tavallisesti vaippamainen muodostuma, ja siemenkuori on mehevä. Endospermi, siemenen ravintovarasto, on amyloidipitoinen. Siemen on aluksi monialkioinen, mutta vain yksi alkio kehittyy taimeksi.


title: Pioni

text: Pioni voi tarkoittaa:


title: Kaukokartoitus

text: Kaukokartoitus (, josta toisinaan lyhenne "RS") on etämittausta, jossa mittalaite kulkee yleensä lentokoneen, helikopterin tai satelliitin mukana.


title: Kaukokartoitus

text: Yleensä avaruustutkimuksessa kaukokartoituksena pidetään vain Maan havainnointia avaruusaluksesta käsin (, yleinen lyhenne EO). Esimerkiksi Marsin havainnointi sitä kiertävältä luotaimelta pidetään planeettatutkimuksena ja NASAn Hubble-avaruusteleskoopin tekemät kaukohavainnot kuuluvat tähtitieteeseen.


title: Kaukokartoitus

text: Kaukokartoitussatelliitit havainnoivat, esimerkiksi kuvaavat, Maan pintaa (mukaan lukien meret ja muut vesistöt) ja ilmakehää sekä mittaavat maan geoidia, vetovoimaa ja magneettikenttää eri aallonpituuksilla.


title: Kaukokartoitus

text: Osa satelliiteista on sääsatelliitteja, osa eri alojen tutkimussatelliitteja. Sotilaallisia kaukokartoitussatelliitteja ovat tiedustelu- eli vakoilusatelliitit, jotka on listattu ao. artikkelissa.


title: Kaukokartoitus

text: Kaukokartoitus Suomessa sai alkunsa Suomen ilmavoimien lentokuvauksena, johon tykistön kenraali Nenonen toi merkittävän panoksen 1920- ja 1930-luvulla. Ilmavoimien koneita käytettiin luonnonvarojen kartoitukseen yhteistoiminnassa Geologisen tutkimuskeskuksen, Geodeettisen laitoksen jne. mittauskampanjoissa. Veljekset Karhumäki on ollut merkittävä ilmavalokuvien ottaja.


title: Kaukokartoitus

text: 1970-luvulla Suomessa alettiin vastaanottaa NOAAn sääsatelliittien dataa. 1980-luvulla Suomi liittyi EUMETSAT-sääsatelliittijärjestöön. 2000-luvulla useat tutkimusryhmät käyttävät useiden avaruusjärjestöjen kuvamateriaalia tutkimustyössään. Avaruustekniikan opetus Suomessa on painottunut kaukokartoitukseen. Kaukokartoitusaineistoja hyödynnetään runsaasti myös metsätaloudessa ja metsäntutkimuksessa. Metsän kaukokartoituksessa keskitytään juuri nyt lentokoneesta tehtävään laserkeilaukseen, jonka avulla saadaan jopa maastomittauksia tarkempaa 3D-puustotietoa.


title: Nieminen

text: Nieminen tarkoittaa seuraavia:Sukunimi "Nieminen" kuuluu ns. Virtanen-tyyppiin, 1800-luvun lopulla nopeasti ylestyneisiin länsisuomalaisiin sukunimiin, joihin päädyttiin, kun liitettiin johonkin luontoaiheiseen sanaan vanhojen itäsuomalaisten sukunimien mallista omaksuttu johdin-"nen". Nykyään "Nieminen" on Suomen neljänneksi yleisin sukunimi, mutta aikaisemmin se oli Suomen toiseksi yleisin sukunimi (yleisin oli Virtanen). Nieminen on muun muassa seuraavien tunnettujen henkilöiden sukunimi:


title: Kari Palaste

text: Kari Palaste (s. 12. huhtikuuta 1950 Kajaani) on suomalainen arkkitehti. Kari Palaste on VPL-Arkkitehdit Oy:n (aiemmin nimellä Virta Palaste Leinonen Arkkitehdit Oy) osakas ja toimitusjohtaja. Kari Palasteen isä oli talvisodan veteraani Onni Palaste.


title: Kari Palaste

text: Kari Palaste opiskeli arkkitehtuuria Oulun yliopiston teknillisen tiedekunnan arkkitehtuurin osastossa. Palaste valmistui arkkitehdiksi vuonna 1986. Hän on suunnitellut yhteistyössä nykyisen toimiston muun henkilökunnan kanssa viime vuosina muun muassa Työterveyslaitoksen laajennuksen ja Myllypuron terveysaseman Helsinkiin, Lintulaakson koulun, VTT/ Rakennus- ja yhdyskuntatekniikan laajennuksen Espooseen sekä monia muita julkisia uudisrakennuksia ja/tai niiden peruskorjauksia.


title: Eija-Liisa Ahtila

text: Eija-Liisa Ahtila (s. 6. elokuuta 1959 Hattula) on suomalainen videotaiteilija, ohjaaja ja valokuvaaja. Hän oli Kuvataideakatemian tila-aikataiteiden koulutusohjelman professori 2007–2010.


title: Eija-Liisa Ahtila

text: Ahtila palkittiin Pro Finlandia -mitalilla vuonna 2005. Vuonna 2009 hänet nimitettiin taiteen akateemikoksi.


title: Eija-Liisa Ahtila

text: Ahtila asuu ja työskentelee Helsingissä.


title: Eija-Liisa Ahtila

text: Ennen taideopintojaan ja niiden rinnalla Ahtila opiskeli oikeustiedettä Helsingin yliopistossa 1980–1985. Hän opiskeli Vapaassa taidekoulussa 1981–1984 ja London College of Printingissä 1990–1991.


title: Eija-Liisa Ahtila

text: Vuosina 1994–1995 Ahtila opiskeli Yhdysvalloissa Los Angelesissa UCLA:ssa (Certificate Program, Film, TV, Theater and Multimedia Studies) ja samaan aikaan American Film Institutessa (Advanced Technology Program -erikoiskursseja).


title: Eija-Liisa Ahtila

text: Ahtilan ensimmäinen yksityisnäyttely oli Kluuvin galleriassa vuonna 1991. Vuonna 1996 hänellä oli näyttely Kaapelin galleriassa. Keväällä 2002 Kiasmassa oli esillä Ahtilan suuri yksityisnäyttely "Kuviteltuja henkilöitä ja nauhoitettuja keskusteluja". Sama näyttely nähtiin myöhemmin muun muassa Lontoon Tate Modernissa. Vuonna 2010 Ahtilan töitä oli esillä Galleria Heinossa Helsingissä. Huhtikuusta syyskuuhun 2013 hänen töitään oli esillä laajassa "Rinnakkaiset maailmat" -yksityisnäyttelyssä Kiasmassa.


title: Eija-Liisa Ahtila

text: Ahtilan näyttelyitä on Suomessa melko harvoin. 26. syyskuuta 2015 – 31. tammikuuta 2016 Hämeenlinnan taidemuseossa oli esillä näyttely, joka sisälsi Ahtilan teoksia 1990-luvulta alkaen.


title: Eija-Liisa Ahtila

text: Ahtilan ensimmäinen yksityisnäyttely ulkomailla oli Tukholmassa vuonna 1996 Index-galleriassa. Vuodesta 1997 hänellä on ollut näyttelyitä monissa Euroopan maissa, Pohjois-Amerikassa, Japanissa, Uudessa-Seelannissa ja Meksikossa.


title: Eija-Liisa Ahtila

text: Syksyllä 2006 Ahtilalla oli yksityisnäyttely New Yorkin modernin taiteen museossa MoMA:ssa. Hänen yksityisnäyttelyitään on järjestetty muun muassa myös Berliinin Neue Nationalgaleriessa (2000), Lontoon Tate Modernissa (2002) ja Pariisin Jeu de Paumessa (2008). Vuonna 2006 British Film Institute julkaisi Ahtilan kaikki elokuvat ja niiden käsikirjoitukset DVD-kokoelmana "The Cinematic Works of Eija-Liisa Ahtila".


title: Eija-Liisa Ahtila

text: Keväällä 2012 Ahtilalla oli näyttely "Parallela världar" Tukholman Moderna museetissa. Näyttely sai ylistäviä arvioita. Esimerkiksi Dagens Nyheterin kriitikon mukaan Ahtila kehittyy koko ajan paremmaksi, ja hänen Algerian sodan aikaisia tapahtumia käsittelevä teoksensa "Missä on missä?" teki erityisen voimakkaan vaikutuksen.


title: Eija-Liisa Ahtila

text: Ahtilalle on myönnetty useita kotimaisia ja ulkomaisia taidepalkintoja ja apurahoja. Vuonna 1990 hän sai Tampereen taidemuseon Vuoden nuori taiteilija -palkinnon. Ahtila voitti Tampereen lyhytelokuvajuhlilla alle 30-minuuttisten sarjan pääpalkinnon vuonna 1997 teoksella "Tänään" ja vuonna 2000 elokuvalla "Lohdutusseremonia". Vuonna 2000 hän sai eurooppalaisen 50 000 euron arvoisen The Vincent -taidepalkinnon. Vuonna 2006 Ahtila sai toisena voittajana yhden maailman suurimmista kuvataidepalkinnoista, Cardiffissa jaetun 40 000 punnan arvoisen Artes Mundi -palkinnon.


title: Eija-Liisa Ahtila

text: Ahtilalle myönnettiin Pro Finlandia -mitali vuonna 2005 ja Prinssi Eugenin mitali vuonna 2008. Vuonna 2009 hän sai 49-vuotiaana akateemikon arvonimen kaikkien aikojen nuorimpana Suomessa. Hänet nimitettiin vuonna 2013 perustetun Taideneuvoston jäseneksi kaudeksi 2013–2016.


title: Edvin Hevonkoski

text: Edvin Jalmari Hevonkoski (10. syyskuuta 1923 Alavus – 8. syyskuuta 2009 Vaasa) oli suomalainen ITE-taiteilija, joka loi Vaasan Asevelikylään Edvininpolku-nimisen taideympäristön.


title: Edvin Hevonkoski

text: Hevonkosken vanhemmat olivat Valentin Hevonkoski ja Anna Kalin ja puoliso Elli Puranen. Hevonkoski toimi muun muassa hitsarina ja levyseppänä, eläkkeelle hän jäi 1973 Oy Strömberg Ab:lta ja aloitti varsinaisesti vasta tämän jälkeen taiteellisen tuotantonsa.


title: Edvin Hevonkoski

text: Kun Vaasan asevelikyläläiset vuonna 1980-luvun alussa alkoivat talkoilla raivata kuntopolkua metsään, Hevonkoski päätti tehdä veistoksen yhdestä juurineen polun tieltä nostetusta puunrungosta. Ensimmäiset sittemmin Edvininpoluksi nimetyn reitin varren teoksista valmistuivat 1983. Kun teoksia alkoi syntyä lisää, pururadan varrelle pysytettiin taidetyöskentelyä varten verstas, jossa Hevonkoski teki veistoksia ensin puusta ja myöhemmin romumetallista sekä kierrätysmateriaaleista. Hevonkoski kustansi aluksi taidetyönsä itse, mutta sai materiaalia myöhemmin lahjoituksina paikallisilta metalliliikkeiltä. Lisäksi Hevonkosken taidetyöskentely sai sekä taloudellista tukea että talkooapua vuonna 1994 perustetulta Edvininpolun perinneseuralta.


title: Edvin Hevonkoski

text: Valtaosa polun teoksista syntyi kymmenen ensimmäisen työskentelyvuoden aikana. Yli kaksikymmentä vuotta jatkuneen luomistyön tuloksena 1,3 kilometrin pituisen ulkoilureitin varrelle muodostui taideympäristö, johon kuuluu noin 150 veistoskokonaisuutta ja sotahistoriasta kertova korsukylä. Siihen kuuluu useita rakennuksia, kuten kahdenkymmenen hengen miehistökorsu, savusauna, juoksuhauta ja huoltokorsu "Töpinä" sekä "Vapaudenristin kappeli", joka valmistui Suomen itsenäisyyden 80-vuotispäivän kunniaksi vuonna 1997. Korsukylään kuuluu myös 50 hengen "Emma"-tupakahvila. Sota-ajan tunnelmaa tuovat aidot, rintamalla käytetyt tykit. Edvininpolun teokset ovat olleet tuhoutumisvaarassa 2000-luvulla. Osa puusta tehdyt patsaista on jo osin hajonnut. Talkoiden ansiosta suuri osa Edvininpolun teoksista on kuitenkin saatu säilytettyä.


title: Edvin Hevonkoski

text: Muutamia Hevonkosken teoksia on myös muualla Vaasassa, kuten Wasalandiassa. Jukolanpuistossa sijaitsee hänen vuonna 1991 talkooväen avustuksella rakentamansa "Rauhan silta", jonka kaiteet muodostuvat alaspäin suunnatuista kiväärinpiipuista. Teoksia on lisäksi Karvialla, Jalasjärvellä ja Helsingin Oulunkylän kuntoutussairaalassa.


title: Edvin Hevonkoski

text: Hevonkoski löysi usein humoristisen naivistisiin teoksiinsa aiheensa sekä ajankohtaisista asioista että suomalaisista klassikkoromaaneista, saduista ja lauluista. Aleksis Kiven "Seitsemän veljestä" sekä Väinö Linnan pääteokset ovat olleet innoituksen lähteenä useissa teoksissa. Monet patsaista ovat yhteiskunnallisia ja esittävät suomalaisia poliitikkoja. Hevonkosken tunnetuin teos lienee presidentti Tarja Halosta esittävä suuri muotokuvapää, joka oli esillä Kiasman edustalla "Omissa maailmoissa" -näyttelyn yhteydessä vuonna 2005. Patsaan erikoisuus on autopesulan harjoista tehdyt hiukset. Yksityisnäyttelyn Hevonkoski piti Vaasan Taidehallissa vuonna 1991.


title: Helena Hietanen

text: Helena Hietanen (s. 1963) on suomalainen valo- ja tilateoksia tekevä kuvanveistäjä sekä taideaktivisti. Hietanen on opiskellut Taideteollisessa korkeakoulussa ja Helsingin yliopiston piirustuslaitoksella.


title: Helena Hietanen

text: Helena Hietanen on tehnyt teoksia moninaisista materiaaleista, kuten hiuksista ja kumista. Hän tuli tunnetuksi optista kuitua soveltavista teoksistaan, kuten "Teknopitsiä" ) ja "Valoseinä". Hietasta kiinnostaa keinovalo, luonnonvalon vaihtelu ja kuinka materiaalit heijastavat valoa. Hietasen teoksia oli esillä Venetsian biennaalissa vuonna 1997 ja hän on muutenkin ollut runsaasti esillä ulkomailla eri taidemuseoissa ja yhteisnäyttelyissä.


title: Helena Hietanen

text: Helena Hietanen sai Kuvataiteen valtionpalkinnon vuonna 1999. Kuvasto myönsi vuonna 2008 Hietaselle Erik Ehnroth -palkinnon toiminnasta kuvataiteilijoiden oikeuksien parantamiseksi. Hän sai myös William Thuringin säätiön pääpalkinnon 14 000 euroa vuonna 2007. Hietanen on lisäksi suunnitellut vuonna 2004 Millennium-teknologiapalkinnon palkintoteoksen "Huipun".


title: Helena Hietanen

text: Hietanen asuu Lallukan taiteilijakodissa Helsingissä kuvanveistäjämiehensä Jaakko Niemelän kanssa. Hietanen on sairastanut rintasyöpää kolmesti ja on ollut valtion taiteilijaeläkkeellä vuodesta 2007 alkaen.


title: Marius Corbett

text:
Marius Corbett (s. 26. syyskuuta 1975 Potchefstroom, Etelä-Afrikka) on eteläafrikkalainen keihäänheittäjä. Hän voitti hieman yllättäen MM-kultaa
Ateenan MM-kilpailuissa 1997 parantamalla loppukilpailussa kauden parastaan neljä ja puoli metriä voittotuloksen ollessa 88,40 m. Seuraavana vuonna hän voitti Hyväntahdon kilpailuissa heittäen ennätyksensä 88,75 m. Tuo tulos oli Afrikan ennätys vuoteen 2014 asti, jolloin Ihab Abdelrahman El Sayed rikkoi sen.


title: Earth Crisis

text: Earth Crisis oli New Yorkista Yhdysvalloista kotoisin oleva metalcore/hardcore punk -yhtye, joka perustettiin vuonna 1992. Yhtye esiintyi viimeisen kerran vuonna 2001 Hellfest-tapahtumassa New Yorkissa. Hajoamisen jälkeen laulaja Karl Buechner perusti Bulldogin ja Erick Edwardsin kanssa Freya-yhtyeen.


title: Earth Crisis

text: Earth Crisis on tunnettu poliittisista kannanotoistaan ja aktivismistaan, erityisesti eläinten oikeuksien ja ekologian saralla. Yhtyeen ansiosta näistä asioista tuli hardcore ja straight edge -alakulttuurien keskeisiä osia.


title: Avaari

text: Avaari tarkoittaa seuraavia asioita:


title: Lämmön siirtyminen

text: Lämmön siirtyminen tapahtuu spontaanisti aina korkeammasta lämpötilasta matalampaan eli lämpimästä kylmään. Tämän ilmaisee termodynamiikan toinen pääsääntö, jonka mukaan lämpötilaerot pyrkivät tasoittumaan.


title: Lämmön siirtyminen

text: Lämpö voi siirtyä kolmella eri mekanismilla, jotka ovat johtuminen, säteily ja kuljetus eli konvektio.Yhtenä erikoistapauksena on nesteen tai kaasun olomuodon muutos kosketuksissa kiinteän aineen pintaan. Tällöin lämmönsiirto pinnan ja kaasun/nesteen välillä on erikoisen tehokas.


title: Anke Feuchtenberger

text: Anke Feuchtenberger (s. 1963 Itä-Berliinissä) on saksalainen sarjakuvataiteilija. Hän on toiminut vuodesta 1997 professorina Hampurissa, missä hän myös asuu.


title: Anke Feuchtenberger

text: Feuchtenberger on vieraillut Suomessa usein, mm. Helsingin sarjakuvafestivaaleilla 1995 ja 2006.


title: Erik Bruun

text: Erik Bruun (s. 7. huhtikuuta 1926 Viipurin mlk) on suomalainen graafikko.


title: Erik Bruun

text: Bruun vietti lapsuutensa Viipurin maalaiskunnan Säiniöllä Karjalassa. Sodan aikana perhe muutti Helsinkiin. Helsingissä Bruun opiskeli grafiikkaa. Hän valmistui graafikoksi vuonna 1950. Valmistumisensa jälkeen Bruun työskenteli kolme vuotta näyttelyiden mainosjulisteiden suunnittelijana. Vuonna 1953 hän perusti grafiikkayrityksen.


title: Erik Bruun

text:
Bruun suunnitteli postikortteja, julisteita, postimerkkejä ja vuoden 1986 markka-arvoisten setelien taustapuolet . Hän myös osallistui yhtenä kutsuttuna taiteilijana vuonna 1996 euroseteleiden suunnittelukilpailuun, jonka kuitenkin voitti itävaltalainen Robert Kalina.
Bruunin suunnittelemat postikortit ja postimerkit kuvaavat suomalaista luontoa. Hän on suunnitellut Suomen luonnonsuojeluliiton Saimaannorppa-logon.


title: Erik Bruun

text: Bruun palkittiin vuonna 2007 Pro Finlandia -mitalilla.


title: Erik Bruun

text: Kaskuna Bruunista kerrotaan, että kun vuoden 1986 setelit olivat olleet liikkeellä vain vähän aikaa, Bruun ja tämän vaimo olivat käymässä Tukholmassa. He olivat vaihtamassa Suomen markkoja Ruotsin kruunuiksi, ja setelit olivat uutta mallia. Kassanhoitaja ei ollut ikinä nähnyt uusia markkaseteleitä ja kysyi Bruunin vaimolta, ovatko ne aitoja. Tähän Bruunin vaimo: ”Totta kai, mieheni on ne itse piirtänyt”..


title: Augustus Ankka

text: Augustus Ankka () on italialaisen sarjakuvapiirtäjä Marco Rotan luoma kuvitteellinen Disneyn eläinmaailman hahmo, Akun esi-isä, joka seikkailee viikinkien aikakaudella Kaledoniassa eli nykyisessä Skotlannissa. Augustus Ankka toimii Kaledonian rannikon suojaksi rakennetun Sorsalinnan käskynhaltijana ja puolustaa kreivi Itara O'Kituran kreivikuntaa viikinkien hyökkäyksiä vastaan. Augustuksen adjutanttina toimii järkälemäinen mutta lempeä ja hidasälyinen soturi Pikkuveikko. Augustus on monissa tarinoissa joutunut viikinkikylään, ja joutunut esittämään viikinkiä. Augustus on ihastunut erääseen hyvin paljon Iinestä muistuttavaan hahmoon.


title: Augustus Ankka

text: Suomessa Augustus Ankan tarinoita on julkaistu "Aku Ankka" -lehdessä sekä Aku Ankan taskukirjassa.


title: Augustus Ankka

text: Augustuksen ensimmäisessä esiintymisessä Aku näkee unta Augustuksesta menetettyään tajuntansa katosta irronneen puupalikan kumautettua häntä takaraivoon.


title: Hartolan kirkko

text: Hartolan kirkko on rakennettu graniitista 1911–1913 ja sen on suunnitellut kirkkoarkkitehti Josef Stenbäck, joka myös urakoitsi kirkon rakennusmestaria apuna käyttäen. Tyyliltään kirkko edustaa kansallisromantiikkaa, mutta siinä on myös uusgotiikan ja jugendin vaikutteita. Hartolan kirkko on myös tiekirkko.


title: Hartolan kirkko

text: Hartolan vanhin kirkko mainitaan kirjallisesti ensi kerran 1398, mutta rakennuksesta ei ole jäänyt muuta kuin perimätieto sen olinpaikasta Jääsjärven ja Rautaveden välisellä kannaksella. 1540 mainitaan Hartolassa olleen Sysmän kappeli. Tuolloin Hartolasta käytettiin Koskipään nimeä. Hartola itsenäistyi 1784, kuningas Kustaa III nimitti uuden pitäjän kruununprinssi Kustaa Aadolfin mukaan. Hartolan ruotsinkielinen nimi onkin edelleen Gustaf Adolfs.


title: Hartolan kirkko

text: 1590-luvulla Sipi Henrikinpoika rakensi Hartolan seuraavan kirkon. 1684–1693 rakennettu kirkko oli puinen ristikirkko, jonka mestarina toimi muuan Daniel Juhonpoika. Tämä kirkko purettiin vuonna 1928 ja siirrettiin Pertunmaalle kirkon rakennustöitä varten. Kirkon paikalla Koskipääntien ja Kaikulantien risteyksessä on muistokivi. L.J. Carlströmin maalaama alttaritaulu vanhasta kirkosta on nykyisin Hartolan seurakuntatalossa. Vanhan kirkon urut siirrettiin uuteen kirkkoon.


title: Hartolan kirkko

text: Nykyinen kirkko on rakennettu 1911–1913, ja piispa O.I. Colliander vihki sen käyttöön 16.12.1913. Kirkon suunnitteli arkkitehti Josef Stenbäck, joka toimi myös urakoitsijana.


title: Hartolan kirkko

text: Hartolan kirkkorakennuksessa on uusgotiikan ja jugendin vaikutteita yhdistettynä vuosisadan alun kansallisromantiikkaan. Tilaratkaisuna on lyhyt ja leveä kirkkosali eli niin sanottu saarnakirkko, joka on myös tyypillinen aikakautensa edustaja. Sisäkatossa on koristemaalauksin tehostetut ruoteilla jäsennetyt holvit.


title: Hartolan kirkko

text: Josef Stenbäck suunnitteli myös alttaritauluna olevan lasimaalauksen "Teidän edestänne", jossa Jeesus kuvataan ristillä kahden enkelin ympäröimänä. Lasityön on tehnyt Heinrich Schiffers Bremerhavenista, Saksasta. Kirkon taontatyöt on tehnyt Fredrik Westman Raahesta.


title: Hartolan kirkko

text: Kirkon kellotorniin siirrettiin vanhasta kirkosta kellot, joista suurempi oli hankittu vuonna 1865 ja pienempi Pietarista 1829. Pienen kellon rikkouduttua hankittiin kesällä 2007 uusi kello Juutilan valimosta Kaavilta. Myös urut ovat peräisin vanhasta kirkosta. Alkuaan 15-äänikertaisen soittimen rakensi B. A. Thule 1896. Se uusittiin 1960–1961, ja äänikertojen määrää lisättiin 19+1 äänikertaan. Urut olivat aluksi kirkon torniosan parvella, mutta 1932 ne siirrettiin takalehterille.


title: Hartolan kirkko

text: Kirkon katto uusittiin 1950- ja 1960-luvuilla vesivahinkojen takia: vanhat betonipaanut vaihdettiin kuparikattoon. Kirkko kuivatettiin ja maalattiin uudelleen sisältä professori Esko Järventauksen suunnitelmien mukaan. Kirkko vihittiin uudelleen käyttöön 1966.


title: Hartolan kirkko

text: Vuonna 1998 otettiin käyttöön Railimaria Rajasmaan suunnittelemat ja valmistamat kirkkotekstiilit "Kuule minua".


title: Hartolan kirkko

text: Kirkko korjattiin vuonna 2013 arkkitehti Virpi Tervosen suunnitelmien mukaan. Korjauksen yhteydessä kirkon kuorin lattia palautettiin alkuperäisen kaltaiseksi punaharmaaksi salmiakkikuvioiseksi betonilaataksi. Alttarin yläpuolelle siirrettiin jo vanhassa kirkossa ollut kattokruunu. Lisäksi takaosaan rakennettiin yleisöwc ja sen kanssa symmetrisesti varasto.


title: Kuolemajärven kirkko

text: Kuolemajärven kirkko sijaitsi Kuolemajärven Kirkkoniemessä, luovutetussa Karjalassa.


title: Kuolemajärven kirkko

text: Kirkon suunnitteli Josef Stenbäck. Kirkko rakennettiin Virolahden punaisesta graniitista vuosina 1899-1902 ja vihittiin käyttöön 11. tammikuuta 1903. Kirkko oli muodoltaan kahtamoinen, jonka kellotorni sijaitsi alttarin ja ristivarren välisessä kulmauksessa. Myös kahtamoisen ristikeskustan päällä oli pieni torni, kattoratsastaja. Kuolemajärven kirkko edusti kansallisromantiikkaa.


title: Kuolemajärven kirkko

text: Kellotornissa oli kolme kelloa. Alttaritaulua kirkossa ei ollut vaan sen tilalla oli alttariseinän suuresta ikkunasta avautuva luonnonmaisema. Kirkon urut olivat 19-äänikertaiset.


title: Kuolemajärven kirkko

text: Kun talvisota syttyi, joutui Kuolemajärvi varsin pian sotatoimialueeksi. Suomalaiset räjäyttivät kirkon tornin 8. joulukuuta 1939, jotta venäläiset eivät olisi voineet käyttää tornia tähystys- ja tulenjohtopaikkanaan. Räjähdyksen aiheuttama tulipalo tuhosi kirkon pahoin, vain muhkeat kiviseinät jäivät pystyyn. Talvisodan jälkeen kirkon raunio jäi Neuvostoliitolle.


title: Kuolemajärven kirkko

text: Kun Suomi valtasi Kuolemajärven takaisin jatkosodassa 1941, huomattiin venäläisten aloittaneen kirkon raunion purkamisen. Jatkosodan aikana suomalaiset eivät ryhtyneet korjaamaan kirkkoa. Vuonna 1944 alue siirtyi taas Neuvostoliitolle. Tämän jälkeen kirkonraunio ja hautausmaa hävitettiin täydellisesti. Kirkon graniittiseinät, tiilet ja hautamuistomerkit kuljetettiin pois ja koko alue tasattiin. Nykyään paikalla toimii lasten leirikeskus.


title: Kuolemajärven kirkko

text: Kirkon kellot ja urut tuhoutuivat kirkon mukana, mutta osa irtaimistosta, muun muassa ehtoolliskalustot ja kastemalja 1700- ja 1800-luvuilta, saatiin pelastettua. Kuolemajärven seurakunta lahjoitti kaiken pelastuneen omaisuutensa vuonna 1950 Turun Martin seurakunnalle.


title: Kuolemajärven kirkko

text: Neuvostoliiton hajoamisen jälkeen suomalaisten toimiminen luovutetulla alueella helpottui. Kirkon paikalle asennettiin muistolaatta vuonna 1990. Varsinainen muistomerkki pystytettiin 1995 kirkon alttarin paikalle. Muistomerkki valmistettiin Virolahden punaisesta graniitista eli samasta materiaalista kuin kirkkokin oli aikoinaan rakennettu.


title: Kuolemajärven kirkko

text: Kuolemajärvellä oli ollut ainakin kaksi aiempaa kirkkoa ennen viimeisimmän kirkon valmistumista. Kuolemajärven ensimmäinen kirkko oli tiettävästi vuonna 1619 puusta rakennettu Pyhälle Birgitalle omistettu kappelikirkko, joka sijaitsi Kaukajärven kylässä. Tämä kirkko määrättiin purettavaksi huonon kuntonsa vuoksi vuonna 1781.


title: Kuolemajärven kirkko

text: Toinen Kuolemajärven kirkko valmistui vuonna 1759 Kirkkoniemeen, jossa Kuolemajärven kirkot tämän jälkeen sijaitsivat. Tämä kirkko oli puinen ristikirkko, jossa oli erillisenä rakennuksena kellotorni (valmistui 1786). Kirkossa oli runsaasti maalauksia, mutta tässäkin kirkossa oli alttaritaulun paikalla ikkuna. Osa näistä maalauksista on nykyisin Kansallismuseossa, jonne ne siirrettiin kirkon purkamisen yhteydessä. Uuden kirkon rakentamista oli suunniteltu jo 1887, mutta vasta 1899 tilattiin Josef Stenbäckiltä uuden kirkon piirustukset. Tämä kirkko purettiin vuonna 1901, vaikka uusi kirkko ei vielä ollutkaan valmistunut.


title: Oskar Hainari

text: Oskar Adolf (O. A.) Hainari (sukunimi vuoteen 1906 Forsström, 7. maaliskuuta 1856 Tohmajärvi – 23. tammikuuta 1910 Helsinki) oli oppikoulun lehtori ja suomalaisen puolueen kansanedustaja.


title: Oskar Hainari

text: Hainarin vanhemmat olivat postimestari Gustaf Adolf Forsström ja Lovisa Augusta Polviander. Hän pääsi ylioppilaaksi vuonna 1876 ja suoritti voimistelunopettajan tutkinnon 1880 ja filosofian kandidaatin tutkinnon 1886. Hainari valmistui filosofian lisensiaatiksi 1890 ja väitteli tohtoriksi samana vuonna. Opiskeluaikanaan hän sai vahvoja vaikutteita Yrjö Koskiselta ja J. R. Aspelinilta.